text:
Varðin í Gøtu
Varðin P/F (fyrr Vinnan P/F) er ein føroysk fyritøka við heimstaði í Syðrugøtu, sum hevur virksemi innan fiskivinnu, serliga við uppisjóvarfiskiskap. Varðin er móðurfelag hjá fýra feløgum, sum reka fýra uppisjóvarskip.
Søgan[rætta | rætta wikitekst]
Varðin varð stovnað í 1985. Tað vóru 16 menn sum tóku stig til at byggja Trónd í Gøtu, teir settu tilsaman 8,5 milliónir í skipið. Skipið skuldi fyrst og fremst royna eftir svartkjafti til matna. Skipið kom við í skipapakkan hjá táverandi løgmanni Atla Dam, har 16 reiðarí fingu landskassaveðhald til nýggj skip. Felagið fekk eina harða byrjan, tí fiskaprísirnir fullu, og seinni var tað mótstøða frá umhvørvisfelagsskapum, sum onkrastaðni førdi til boykott, sum eisini gjørdi at prísurin minkaði munandi.
Men felagið hóraði undan og í 1990 fór at ganga gott. Felagið nevndist at byrja við Vinnan P/F. Men í 2009 skifti felagið navn til Varðin P/F. Eitt annað felag, sum átti Trónd í Gøtu, æt fyrr Varðin P/F og var upprunin til verandi felag, men tað fekk navnið Hvamm P/F. Tann fyrsti Tróndur í Gøtu var í flotanum frá desember 1986 til 19. juni 2008. Hetta er einasta skip í tí sonevnda “skipapakkanum” hjá Atla Dam, sum framvegis er á føroyskum hondum, og tað einasta av teimum 16 skipunum í pakkanum, sum hevur rindað veðhaldið aftur til landið. Størstu íløgurnar hjá Varðanum higartil hava verið Finnur Fríði, sum í 2002 varð keyptur fyri 156 milliónir og nýggi Tróndur í Götu, sum kostaði u.l. 260 milliónir.[1] Stjóri í Varðanum er Jákup Jacobsen, vanliga nevndur Dunga Jákup.
Varðin Pelagic á Tvøroyri[rætta | rætta wikitekst]
Í 2012 bygdi felagið saman við Delta Seafood P/F eitt stórt og frammkomið uppisjóvarvirki á Tvøroyri, sum tekur ímóti makreli og sild. Í alt arbeiða umleið 70 starvsfólk har døgnið runt allar vikudagar.[2] Eitt nýtt felag varð stovnað 17. januar 2012, sum skuldi standa fyri byggingini av virkinum og at rakstrinum. Nýggja felagið eitur Varðin Pelagic. Virkið á Tvøroyri hevur eina framleiðsluorku uppá 600 tons um døgnið.[3]
Ætlanir um góðskingarvirki[rætta | rætta wikitekst]
Í 2015 kunngjørdi Varðin, at teir arbeiddu við einari verkætlan sum skal gera, at meira kann fáast burtur úr uppsjóvarfiski. Talan er um at lata makrel í dós. Trupulleikin er bara, at tað eru tollforðingar í ES, ið gera, at Føroyar ikki eru kappingarførar við lond í ES. Sild, svartkjaftur og rækjur hava ikki somu tollforðing sum makrelur í dós. Makrelurin kann halda sær í trý ár. Verkætlanin er á royndarstigi, har Varðin hevur innrættað ein køk í einum virkisbygningi í Syðrugøtu, samstundis sum tey hava havt ein dana til hjálpar, ið hevur fingist við slíka framleiðslu í eini 17 ár.[4]
Dóttirfeløg hjá Varðanum og skip[rætta | rætta wikitekst]
- P/F Hvamm, M/S Tróndur í Gøtu, nótaskip og trolari, bygdur 2010
- P/F Krossbrekka, M/S Finnur Fríði, nótaskip og trolari, bygdur 2003
- P/F Gulenni, M/S Tummas T, Nótaskip og trolari, keyptur úr noregi í 2013
- P/F Desin, M/S Gøtunes, nótaskip og trolari keyptur sum Gitte Henning frá Gullak Madsen stórreiðara í Danmark í 2019
Fyrriverandi skip hjá varðanum:
- P/F Driftin, M/S Jupiter, nótaskip og trolari, smíðiár og framleiðsluár: 1994, hevur fyrr verið heimahoyrandi í Hetlandi, æt tá Altaire.[5]
- P/F Gulenni, M/S Saksaberg, nótaskip, smíðuár: 1973, framleiðsluár: 1996
Keldur[rætta | rætta wikitekst]
- ↑ Vardin.fo, Um felagið
- ↑ ALS.fo, Varðin Pelagic á Tvøroyri
- ↑ Sudurrás.fo, Varðin Pelagic P/F er nú stovnað
- ↑ in.fo - Varðin fer at byggja góðskingarvirki
- ↑ Vardin.fo, Jupiter


c: text/html

text:
Runavíkar skúli, ið er ein verkætlan, sum verður framd í partalag, hevur gingið sera væl.
Borgarstjórin setti spakan í 3. oktober 2006, og varð skúlin avhandaður Runavíkar kommunu 12.12.08.
Skúlin hevur 18 skúlastovur, serstovur sum jarn- og træsmíð, tilevning/handarb./list, bólkarúm, lívfrøði, alis- og evnafrøði, tónleikarum og kantinu.
Harumframt hevur skúlin stóra aulu og bókasavn, sum ætlanin er, at allir borgarar í kommununi skulu hava gleði av.
Gamli skúlin, sum varð tikin niður í sambandi við, at nýggjur skúli skuldi gerast, var gamal og niðurslitin, og eisini vorðin ov lítil. So nýggi skúlin er eitt stórt framstig fyri alla kommununa.
Byggiharri: Runavíkar kommuna
Ráðgevarar: Teknistovan v. Eyðun Petersen, SMJ Ráðgevandi verkfrøðingar
Byggiár: 2006-2008

robotstxt: allowed

filter: keep


text:
Endiliga Bogi
13. juni 2018
Endiliga eru tað onnur í Tórshavnar Býráð, sum hava somu áskoðan, sum eg havi - nevnliga at seta í verk borgarakort til okkara borgarar og skattgjaldarar.
Tað er burturvið, at vit fíggja ferðing hjá ríkum útlendskum ferðafólki, sum koma til Havnar - tað skal hýruvognsvinnan taka sær av. Einki er ókeypis, heldur ikki Bussleiðin, sum er skattafíggjað av skattgjaldarum í Tórshavnar Kommunu.
Við einum borgarakorti verður ásett, hvørjar tænastur okkara borgarar fáa frá kommununi.
Tá eg og Jákup Dam, býráðslimur frá Tjóðveldi, fyri nærum einum ári síðani umrøddu hettar í Dag & Viku, var eingin undirtøka fyri hesum í sitandi samgongu.
Eg taki fult undir við borgarakorti, tað havi eg ført fram, lat okkum avgreiða hettar - tú hevur nú møguleikan Bogi.
Annfinn Brekkstein
býráðslimur fyri Sambandsflokkin í Tórshavnar Kommunu
RN
Aftur


text: Tann 1. apríl í ár fylti Postverk Føroya 150 ár. Ikki soleiðis at skilja, at tað ikki var postur í Føroyum áðrenn 1. apríl 1871, men hetta var dagurin, tá ein donsk lóg um eitt føroyskt postverk var sett í gildi. Tí verður hesin dagurin roknaður sum stovningardagurin av føroyska postverkinum. Áðrenn hetta vóru almennar reglur um skjúts millum oyggjarnar, men einki lógargrundarlag um postútbering sum heild. Í eini sjóvarpssending verður ljós sett á søguna hjá postverkinum upp gjøgnum tíðina, eins og tær stóru broytingarnar seinastu árini, og hvussu fyritøkan Posta annars virkar í dag. Kári Mikkelsen og Hallur Thomsen gera sendingina.


text:
Marita Rasmussen
Stjóri
Fartlf: 739909
t-post: marita@industry.fo
Føroya Arbeiðsgevarafelag fegnast tí um, at Kommunufelagið nú hevur vent sær til Løgmann við uppskoti um betri samskifti og samstarv um virksemið hjá landi og kommunum.
Søguliga hevur føroyskur fíggjarpolitikkur víst seg at verið viðrekandi, bæði í góðum og ringum tíðum. Hetta vísti Búskaparráðið á í 2015, og seinastu árini hava ikki verið nakað undantak í so máta, heldur tvørturímóti.
At reka virknan fíggjarpolitikk, har tað almenna skrúvar fyri og frá í tí almenna virkseminum, alt eftir, hvar búskapurin er staddur í konjunkturringrásini, er í sjálvum sær ein stór avbjóðing, ikki minst í Føroyum, her fortreytirnar fyri einum virknum fíggjarpolitikki neyvan eru til staðar.
Búskaparligu sveiggini kunnu vera knøpp og ógvuslig, og vit hava sjáldan eina neyva vitan um, hvar í búskaparligu ringrásini, vit eru stødd. Harumframt er tíðin long, frá tí at politiska skipanin reagerar, til møgulig politisk tiltøk verða sett í verk og fara at virka.
Tann mest grundleggjandi fortreytin, sum eigur at vera til staðar, áðrenn tað yvirhøvur ber til at tosa um virknan fíggjarpolitikk, er at samskipa alt alment virksemið við langtíðarætlanum, serliga á íløgusíðuni.
Henda fortreytin er heldur ikki til staðar í Føroyum, og Føroya Arbeiðsgevarafelag fegnast tí um, at land og kommunur nú taka samskiftið upp um at samskipa hesi viðurskifti.
Við samskipaðum langtíðarætlanum fyri alt virksemið hjá landi og kommunum, íroknað almennar grunnar og almenn partafeløg v.m., ber til at sleppa undan alt ov stórum og ógvusligum sveiggjum í búskaparliga virkseminum, tí tá fæst størri gjøgnumskygni, sum eisini gevur privatu vinnuni tryggari karmar og størri møguleikar at tillaga sínar ætlanir til samlaða virksemið í landinum.
Føroya Arbeiðsgevarafelag hevur ta fatan, at breiðar langtíðarsemjur fyri alt alment virksemi kunnu bøta munandi um politisku avbjóðingina at fáa eina javna og støðuga menning og útbygging av føroyska samfelagnum fleiri ár fram í tíðina
Uppskotið hjá Kommunufelagnum er tí eitt gott stig á vegnum til at tálma viðrekandi fíggjarpolitikkin og stóru sveiggini, sum søguliga hava eyðkent føroyska búskapin.


text:
- Tíðindi, mentan og ítróttur
Eik-sakarmálið byrjar aftur
Tað er Fíggjarligt støðufesti, sum fyri fimm árum síðani stevndi fimm monnum og einum grannskoðarafelag eftir 150 milliónum krónum í endurgjaldi.
Steðgur hevur verið í sakarmálinum, tí bíðað hevur verið eftir sakarmálinum um Eik banka í Danmark.
Har fall dómur herfyri, og teir sum sakarmálið varð reist ímóti, skulu rinda eitt endurgjald, sum er góðar 28 milliónir krónur. Kravið var 250 milliónir krónur.
Eftir dómin í Danmark segði stjórin í Fíggjarligum støðufesti, Henrik Bjerre-Nielsen, at eftirlitið umhugsar, um tey skulu royna at kæra dómin til Hægsta rætt. Tað skal gerast í seinasta lagi 23. november.
Málið úm Eik banka í Føroyum byrjar aftur mánadagin, og tríggir dagar í næstu viku eru settir av til viðgerðina í rættinum.
Sí eisini


text:
- Tíðindi, mentan og ítróttur
24 atkvøður taldu kortini við í fínteljingini
Valkvøldið vóru 145 atkvøður blankar. Men í fínteljingini vórðu fimm teirra tiknar við í fólkatingsvalið. 99 atkvøður vórðu kolldømdar valkvøldið, tí valstýrini mettu tær at vera ógildar.
Í fínteljingini vórðu 19 teirra kortini mettar at vera gildar. Flestu atkvøðurnar, sum ikki sluppu upp í part valkvøldið, fara til Sambandsflokkin og Javnaðarflokkin.
Fínteljingin gav Sambandsflokkinum 11 atkvøður afturat, Javnaðarflokkurin fekk tíggju atkvøður afturat, Sjálvstýri og Tjóðveldi tvær hvør og Framsókn misti eina.
Sjúrður Skaale fekk seks atkvøður afturat og Kaj Leo Holm Johannesen fekk fimm.
Broyttist hjá 37
Fínteljingin flutti atkvøðutalið hjá 37 av teimum 63 valevnunum.
15 valevni fingu færri atkvøður enn tey høvdu eftir samanteljingina valkvøldið. Tað mesta eru fýra mistar atkvøður.
22 valevni fingu fleiri atkvøður í fínteljingini. Tað mesta eru seks atkvøður afturat.
Eisini listarnir sjálvir broyttust í fínteljingini.
Listan hjá fólkaflokkinum misti fýra atkvøður.
Hinir listarnir fingu fleiri atkvøður ella teir stóðu í stað.
Sambandsflokkurin fekk tvær afturat, Sjálvstýri eina og Tjóðveldi tríggjar.
Sí eisini


text:
Orðingar 2000-2009
Dánjal á Neystabø og Búi Dam
Barnabókaheiðurslønir Tórshavnar býráðs 2009
Í Ævintýraferðini hjá barngóðu sjónleikarunum og tónleikarunum Dánjali á Neystabø og Búa Dam er samspælið hendinga væl funnið uppá.
Ferð aftan á ferð hava teir við sínum snildu, stuttligu og skemtiligu framførslum rúnarbundið børnini. Børnini lofta eini leikandi orðaflóð, ið myndar einføld rím, søgur og tónleik á høgum stigi.
Tað sermerkta við Ævintýraferðini er, at teir báðir leggja upp til hugflogið hjá tí einstaka barninum og tvinna avbjóðandi,
ævintýrkendar hendingar uppí.
Ævintýraferðin er ein væleydnað og upplivingarrík verkætlan, ið hevur tikið børnini á bóli.
2008
Marjun Syderbø Kjelnæs
Barnabókaheiðursløn Tórshavnar býráðs 2008
Rithøvundurin Marjun Syderbø Kjelnæs hevur við bókunum ”Hvør fjalir seg í postkassanum?” og ”Hvør fjalir seg í ferðataskuni?” bjóðað einum forvitnum lesaraskara av. Børnum dámar hesi spurnarheiti, ið leggja seg upp at eini spennandi søgugongd.
Marjun skrivar við hendinga góðum hugflogi. Hon er á tremur við góðum, stuttligum og spennandi frásøgum. Hon lýsir og menniskjansger lítlar verur ella pinkur, ið fjala seg, hóast tær eru komnar higar heilt av Jamaika. Pinkur kunnu eisini vera við til at gera mun og loysa gerandistrupulleikar.
Boðskapurin í bókunum hevur ein farra av filosofi, sum er sera beinrakin. Marjun Syderbø Kjelnæs er ein fongur í barnabókmentum okkara. Beinraknu søgurnar um pinkuverur eru væl funnar uppá.
Hanni Bjartalíð
Barnabókaheiðursløn Tórshavnar býráðs 2008
Myndprýðarin og teknarin Hanni Bjartalíð hevur í mong ár verið sjónligur í føroyskum barnabókum við sínum sermerktu, sigandi og berandi søgumyndum.
Í bókunum “Hvør fjalir seg í postkassanum?” og “Hvør fjalir seg í ferðataskuni?” skarar listamaðurin Hanni Bjartalíð framúr. Hann skapar saman við søguskrivaranum eina hendingaríka og merkisverda søgu, har sterku og litríku tekningarnar lyfta góðu søgugongdina upp á eitt hægri stig.
Hanni Bjartalíð dugir hendinga væl einfalda, barnakenda myndagerð. Samstarv og samsvar millum høvund og teknara er fyrimyndarligt. Eyðsýndar smálutir, ið tekkjast smáum sum stórum, megnar Hanni við listaligum strokum at fáa fram til lesaran og eygleiðaran.
2007
Bárður Oskarsson
Barnabókaheiðursløn Tórshavnar býráðs 2007
Teknarin og barnabókahøvundurin Bárður Oskarsson sýnir hugtakandi listarligt hegni, tá hann lýsir eina søgugongd.
Bárður hevur einfaldar og sigandi loysnir í myndalýsingum sínum, sum børn og vaksin kenna seg aftur í. Tekningarnar eru skemtiligar og hugfarsligar og tola at standa einsamallar. At myndlesa boðskapin hjá listamanninum er ein fragd.
Hann dugir hendinga væl at raka ein breiðan lesaraskara. Bøkurnar Ein hundur, ein ketta og ein mús, Pól, hin kuli giraffurin og Beinið peika við sínum eyðkendu og beinraknu litum á ein barngóðan, einfaldan og væl útbornan listamann.
Bárður Oskarsson hevur sermerktan tekningarstíl, har smálutir bera søgugongdini uppi, og trætur og ósemjur koma til sættis.
2006
Steintór Rasmussen
Barnabókaheiðursløn Tórshavnar býráðs 2006 verður latin Steintóri Rasmussen yri hugskotið og útgávuna Kular Røtur.
Øll børn í Føroyum kennast við hugtakið Kular Røtur. Hetta eru beinraknir barnasangir við stuttligum og ævintýrkendum innihaldi, ið bera upp á rím.
Løgini eru ljómandi og leikandi løtt. Innihaldið er núligt og ganga orð, myndir og tónleikur í eina heild, sum hóvar børnunum væl.
Steintór Rasmussen hevur við útgávuni Kular Røtur sýnt listarligt hegni og fingið fram sanggleðina hjá okkum øllum, smáum sum stórum
2005
Theodor Hansen
Barnabókaheiðursløn Tórshavnar býráðs 2005
verður latin mentamanninum og læraranum Theodor Hansen.
Theodor Hansen hevur kenslusamur í drúgt tíðarskeið strembað eftir at lata føroyskum børnum fjølbroyttan og kunnandi lesnað í eini tíð, tá eftirspurningurin var ovurhonds stórur.
Tað, Theodor hevur lagt eftir seg, er vandaliga farið um. Hann er hendinga góður við móðurmálið og sum týðari ein fongur hjá lesaranum.
At Theodor Hansen hevur fylgt tíðarandanum, eru søgurnar úr Narnia gott prógv um.
Handbókin um dýr og plantur er ein varði í yrkisbókmentum okkara
Grafik Studio við Inga Joensen
Barnabókaheiðursløn Tórshavnar býráðs 2005 verður latin Grafik Studio við Inga Joensen.
Grafik Studio hevur brotið upp úr nýggjum við tíðarleysa ævintýrinum hjá Dr. Jacobsen "Trøllið hjá Pápaleysa".
Meistaraliga hevur Ingi Joensen saman við Mashu Yozefpolsky prýtt og sniðgivið hesa snotiligu bók.
Bókaverkið verður heiðrað, tí Grafik Studio hevur megnað at nýskapa gamalt ævintýr.
Við bókini fylgir fløga, sum saman við myndum, ljóði og tónleiki gevur barninum eina góða uppliving.
2004 Eingin
2003
Alexandur Kristiansen
Barnabókaheiðursløn Tórshavnar býráðs 2003
Alexandur Kristiansen
Í stívliga trý áratíggju hevur hesin virkni og eldhugaði høvundi hugtikið føroysk børn við sínum skaldskapi, sum brosar av kæti, álvara og hugflogi.
Við yrkingum sínum fær Alexandur Kristiansen bæði børn, ung og vaksin at smílast, flenna, hugsa og undrast.
Hann spælir við orð, sum fara á flog úr Trøðum á Sandi til fjarðskotna landið – haðani “Ein halastjørna er komin“.
2002
Sólrún Michelsen
Barnabókaheiðursløn Tórshavnar Býráðs 2002 verður latin Sólrún Michelsen fyri barna- og ungdómsskaldskap hennara.
Sólrún Michelsen hevur á livandi og løttum máli skrivað áhugaverdar, skemtiligar og spennandi søgur, sum børn og ung taka til sín.
Argjafrensar og Útiløgukattar lýsa á sera fløvandi, skemtiligan og sannførandi hátt barna- og ungdómsár rithøvundans.
Hin útvaldi og Geislasteinar føra okkum inn í ein spennandi, hendingaríkan og hugtakandi ævintýrheim.
Sólrún Michelsen hevur við bókum sínum sýnt, at hon spennir víða, hevur hugflog og fjølbroyttar gávur.
2001
Maud Heinesen
Barnabókaheiðursløn Tórshavnar Býráðs 2001
verður latin Maud Heinesen fyri barnaskaldskap hennara.
Maud Heinesen hevur á løttum, livandi máli skrivað søgur til stór og smá børn.
Søgurnar eru viðkomandi og mynda tíðina, tær eru skrivaðar í. Tær viðgera gerandisdagin hjá børnum og nema stundum við viðkvom evni, ið børn og samfelag seta spurningar við.
Við sínum lívsjáttandi skrivingarlag megnar Maud Heinesen at hugtaka lesaran.
2000
Effie Campbell
Barnabókaheiðursløn Tórshavnar Býráðs 2000 verður latin Effie Campbell.
Við atliti at 1000 ára haldinum fyri kristnanini av landinum hevur nevndin sæð tað neyðuga í, at vit innan kristnar bókmentir hava so virknan týðara sum Effie Campbell, ið við sínum skýmingarløtusøgum hevur havt ein greiðan boðskap.
Børnunum dámar at hoyra og lesa hesar stuttu og einfaldu søgur.
Trúfesti og leiklut hennara í Sunnudagsblaðnum og í jólabókum hevur nevndin eisini havt í huga.


text:
Landskassin ógvusligan inntøkuvøkstur frá fiski- og alivinnuni
13. oktober 2018
Gongdin seinastu 8 árini í inntøkunum frá fiski- og alivinnuni er tann, at hesar inntøkur eru vorðnar ein alt meira týðandi partur av inntøkugrundarlagi landskassans og harvið føroyska vælferðarsamfelagnum. Samtundis eru krøvini til leiðslu og stýring av landskassabúskapinum vorðin harðari, serliga tí, at tilfeingisinntøkur eru óvissar inntøkur
Inntøkulop frá fiski- og alivinnuni
Í tveimum umførum seinastu árini havi eg sett Kristinu Háfoss, landsstýriskvinnu, skrivligar fyrispurningar fyri at fáa greitt at vita, hvussu stór samlaða inntøkan frá fiski- og alivinnuni til landskassan hevur verið nógvu seinastu árini.
Inntøkusløgini eru: Felagsskattur, kapitalvinningsskattur, uppboðssøla, avgjald á fiskatilfeingi og loyvisgjald (tøkugjald) á alivinnu.
Heilt frá 1997 og fram til 2010 fór samlaða inntøkan ongantíð upp um 30 mió, men síðani 2011 er samlaða inntøkan til landskassan økt munandi:
Í 2010 tilsamans 29 mió. kr.
Í 2011 tilsamans 194 mió. kr.
Í 2012 tilsamans 140 mió. kr.
Í 2013 tilsamans 273 mió. kr.
Í 2014 tilsamans 377 mió. kr.
Í 2015 tilsamans 407 mió. kr.
Í 2016 tilsamans 705 mió. kr.
Í 2017 tilsamans 789 mió. kr.
Kelda: Tøl frá Fíggjarmálaráðnum. Egin uppseting av grafikki.
Myndin omanfyri vísir m.a., hvussu knappliga inntøkurnar frá fiski- og alivinnuni vaksa í 2011 og hvussu skjótt árligu inntøkurnar síðan vaksa og floyma inn í landskassan, nærmast á hvørjum ári. Serliga stórur er inntøkuvøksturin í 2016 - eitt inntøkulop uppá yvir 70%.
Hesar sera stóru upphæddir eru komnar beinleiðis í landskassan, men vit skulu minnast til, at umframt tað, at landskassin hevur fingið nógvan pening, so hava kommunukassarnir eisini fingið sín góða part í øktum felagsskatti og øktum persónsskatti av nógv økta virkseminum, sum hesar vinnur hava skapt í Føroyum. Og so skulu vit heldur ikki gloyma, hvussu stórir ringvirkningarnir eru av hesum vinnum kring landið - teir eiga ikki at undirmetast.
Góðir og støðugir vinnukarmar
Vit vita øll, at tað gongur væl í fiski- og alivinnuni í løtuni, og vit síggja í omanfyri nevnda yvirliti, at vinnurnar báðar hava lagt nógv eftir seg í landskassan seinastu árini. Tølini tala greitt.
Flestu fólk - eg sjálvur íroknaður - halda tað vera rímiligt, at vinnan leggur nakað eftir seg beinleiðis í landskassan - og sjálv hevur vinnan einki ímóti hesum.
Tann brennandi spurningurin er altíð, hvussu nógv er rímiligt, at vinnan skal leggja í landskassan?
Her ber ikki til at seta eina ávísa upphædd á, men sum meginreglu eiga vit m.a. at hava fyri eygað at:
- Føroyska fiski- og alivinnan eigur ikki at hava verri skattlig viðurskifti enn kappingarneytar okkara uttan úr heimi – helst betri
- Fiski- og alivinnan eiga at fáa góðar og støðugar umstøður, so m.a. íløguætlanir kunnu leggjast og fremjast
- Tað eigur ongantíð at verða tørvurin á fíggjarlógini, sum avgerð, hvussu nógv hesar vinnur skulu gjalda í landskassan
Megna vit hetta, og tað eigur at bera til, so fær vinnan góðar umstøður, og landskassin fer framhaldandi at fáa sín góða part frá hesum vinnum. Verður rætt atborið, so verða landskassans inntøkur frá fiski- og alivinnuni framhaldandi ein grundarsteinur undir føroyska vælferðarsamfelagnum.
Hinvegin, so ber til at siga, at um ikki rætt verður atborið, so fer tað at fáa vanlukkuligar fylgjur fyri alt tað føroyska samfelagið.
Støðan í dag
Skatta- og avgjaldsskrúvan verður alsamt meira og meira táttað.
Uppaftur meira skal fáast inn frá fiski- og alivinnuni og eftir uppskotinum til fíggjarlóg fyri 2019, so heldur hendan tátting fram og sær ikki út til at steðga.
Hetta er ein stór vandakós, tí hesin skatta- og avgjaldspolitikkur gongur beint ímóti meginreglunum, sum eg nevni omanfyri.
Her má broyting koma í, og tað ongantíð ov skjótt.
Magnus Rasmussen
løgtingsmaður fyri Sambandsflokkin
RN
Aftur


text:
Lena kemur á Summar Festival
Lena Anderssen spælir á Summar Festivalinum, sum verður hildin í august mánaði.
Lena Anderssen er millum tær størstu tónlistakvinnurnar í Føroyum. Síðani seint í 1990’unum hevur hon sum solistur skrivað, útgivið og spælt tónleik heima og burturi. Hon hevur gjørt eina langa røð av frálíkum sangum, og tað hevur altíð verið dygd og tyngd í hennara tónleiki.
Lena hevur fyri kortum verið á konsertferð í Danmark, Onglandi og Kanada, og í heyst skal hon aftur á ferð uttanlands. Lena arbeiðir eisini við nýggjari útgávu. Í mars var hon í USA og gjørdi innspælingar. Fløgan verður gjørd liðug í Los Angeles í september.
Síðan Lena seinast spældi á Summar Festivalinum, hevur hon givið út fløguna Eagle In The Sky, sum vann heili fýra FMA heiðurslønir í 2017 – teirra millum sum ársins útgáva og ársins songkvinna.
Summar Festivalurin verður hildin dagarnar 9. til 11. august.


text:
Húsið við Gil
Jólahúsini við Gil lótu fyrstu ferð upp í 2004, og vóru opin á hvørjum ári fram til 2011. Eftir ein alt ov langan steðg, er tíðin komin at lata húsini uppaftur. Húsini sjálvi eru frá seinnu helvt av 19. øld. Her er nógv varveitt og vóru húsini útvendiga høvuðsumvæld í 1996, men innan er tey stórt sæð sum tey hava verið frá byrjan. Vitjar tú jólahúsini er trupult ikki at koma í jólahýr. Her er hugnaligt, fjálgt og ein kaffimunnur við vaflu er bíligur at keypa.
Les meira á: facebook.com/jolahusini


text:
Hattarvíkar Kirkja
Tann 5. februar 1818 vóru teir flestu av monnunum á Kirkju – sjey í tali – á útróðri. Á heimleið drakk báturin í ósløttum sjógvi, og hann sakk. Bert tveir vórðu bjargaður, men annar teirra doyði, áðrenn teir vunnu upp hús í Svínoy.
Tá oyggin, stutt eftir hetta, skuldi hava nýggja kirkju – sum higartil hevði verið á Kirkju – varð avgjørt at byggja hana í Hattarvík, tí: der ikke bor nogen mand, som kan betroes at være værge for kirken. Kirkjan var vígd í 1833.
Í 1881 verður kirkjusýn hildið. Tá verður um kirkjuna sagt: Kirkjan í Fugloy er í ringum standi. Tornið er rotið og somuleiðis viðurin undir vindeygunum.
Kirkjusýn vóru aftur í 1893 og 1896, men ikki fyrr enn í juni 1898, tá Símun Mikael Zachariassen staðfestir at kirkjan er at kalla ónýtilig, hendir nakað. 3. august hetta árið skrivar kirkjueftirlitið til Føroya Løgting við umbøn um at játta kr. 5836,70 til at byggja nýggja kirkju fyri í Hattarvík, 24 x 12 alin til støddar.
Tilboðið hevur Petur í Mattalág givið, og t. 20. september skriva hann og Christian Bærentsen, amtmaður, undir byggisáttmála. Afturat sær hevði Petur Magnus av Kamarinum, sum gjørdi timburarbeiði, og í Hattarvík vóru fleiri hegnismenn bæði til grót, træ og jarn, sum ivaleyst hjálptu til meir enn teir átta pliktarbeiðs-dagarnar, teimum vóru álagdir.
9. november 1899 sigur prósturin í skrivi amtinum frá, at Heilmann, prestur á Viðareiði, hevur vígt kirkjuna 29. oktober. Og vígsludagin hava Líggjas í Keldhúsinum og Guttormur í Geilini sýnað hana og váttað, at alt er væl úr hondum greitt.
Gamla kirkjan stóð uppi í Húsi á markinum millum bø og haga. Nýggja kirkjan verða sett í býlinginum niðri í Húsi – á grundstykki, sum festið í Uttarstovu átti.
[KELDA: J. P. Gregoriussen, Yngru Hválvkirkjurnar]


text:
Adam Smith
Adam Smith, (doyptur 5. juni 1723, deyður 17. juli 1790) var moralheimsspekingur og grundleggjari av samfelagsbúskapi sum vísind.
Adam Smith varð føddur í Kirkcaldy í Eysturskotlandi. Føðingardagur hansara er ókendur.
Høvuðsverk hansara "An Inquiry into the Nature and Causes of the Wealth of Nations" varð útgivið í 1776 og gjørdist grundarlagið fyri liberalismuni sum búskaparrák.
Tað var Adam Smith sum introduseraði hugtakið "The Invisible Hand", ella "Ósjónligu hondina". Við hugtakinum vil hann millum annað vísa á, at um marknaðarkreftirnar sleppa at ráða uttan uppíblanding frá t.d. tí almenna við studningi ella øðrum.


text:
Fidel Castro
Fidel Alejandro Castro Ruz ( audio) (føddur 13. august 1926, deyður 25. november 2016) [1][2] stóð á odda fyri teirri kommunistisku kollveltingini í Kuba í 1959, og aftaná varð hann valdur til landsins forsætisráðharra. Í tíðarskeiðinum sum forsætisráðharri og forseti (1959-2008) yvirlivdi hann drápsroyndir, eina CIA innrás og Kubakreppuna, sum mundi elvt til eitt atomkríggj.
Ræðið hjá Fidel Castro á oyggjalandinum beint sunnan fyri Florida varð merkt av spentu viðurskiftunum við USA, ikki minst eftir miseydnaðu amerikansku innrásina í Svínavíkini í 1961 og kubakreppuna árið eftir, tá sovjetskar rakettir vórðu settar upp í Kuba, og eitt atomkríggj mundi blivið veruleiki. Hann yvirlivdi at verða koyrdur í fongsul av einaræðisharranum Fulgencio Batista, at vera í útlegd í Meksiko og at kollveltingin hjá honum fekk eina katastrofala byrjan, áðrenn hann sum 32 ára gamal í januar 1959 kundi ríða inn í Havanna og gerast yngsti leiðari í Latínamerika. Tey næstu mongu árini var hann ein íblástur hjá øðrum kollveltingarsinnaðum og leiðarum í Latínamerika og Afrika og stóð sum ein ímynd av mótstøðuni móti stóra veldinum hjá USA.
Lívssøga[rætta | rætta wikitekst]
Fidel Castro Ruz varð føddur 13. august í 1926 í sukurlandinum har eysturi á Kuba. Har arbeiddi pápi hansara, sum var tilflytari úr Spania, við at finna arbeiðsmegi til amerikanskar sukurfyritøkur, áðrenn hann fekk sær sína egnu sukurplantasju. Hann gekk í skúla og fór seinni á lærda háskúlan í Havanna, har hann las løgfrøði og sosialvísindi. Lívið sum uppreistrarmaður byrjaði í 1953, tá hann saman við øðrum leyp á hernaðarbarakkirnar í Santiago. Teir flestu av uppreistrarmonnunum doyðu, og Fidel og Raúl vórðu settir í fongsul. Her gjørdi Fidel sína verjurøðu úr rættinum til eitt politiskt manifest, sum hann smuglaði við sær úr fongslinum og segði, at "søgan fer at fríkenna meg."
Seinni varð hann náðaður og rýmdi til Meksiko, har hann savnaði ein nýggjan uppreistrarher, sum hann í 1956 sigldi aftur til Kuba við í bátinum "Granma". Fleiri av monnunum doyðu, tá teir royndu at koma í land, men tað eydnaðist Castro at finna nýggjan stuðul í fjallalandinum har eysturi á Kuba. Trý ár seinni varð einaræðisharrin Batista feldur, og 8. januar 1959 komu Castro og hansara fólk til Havanna. USA var eitt av fyrstu londum at viðurkenna nýggju stjórnina hjá Castro, sum hevði lovað, at hann bara vildi endurreisa demokratiið í landinum og ikki gera tað sosialistiskt.
Men tað gekk ikki leingi, áðrenn umfatandi búskaparligar broytingar vórðu settar í verk. Gamlir stjórnarlimir vórðu sendir í rættin, og næstu tvey árini vórðu í minsta lagi 582 avrættað. Óheft tíðindabløð vórðu stongd, og samkynd vórðu rikin í legur til "endurútbúgving." Í 1964 viðgekk Castro, at tað sótu minst 15.000 politiskir fangar í Kuba. Fólk í hópatali flýddu úr landinum, teirra millum eisini dóttir Fidels, Alina Fernández Revuelta, og systir hansara Juana. Men milliónir fagnaðu Castro og sóu hann sum teirra rødd móti hástórum og imperialistiskum amerikanarum. Tey fegnaðust um, at stjórnin tók ognir frá yvirstættini, vísti amerikanskum gangstarum av landinum og steðgaði amerikansku kasinounum.
Røðurnar hjá Castro gjørdust skjótt eitt vørumerki hjá Kuba, og ofta var talan um drúgvar røður. Tiltikin er hansara 269 minuttir langa røða á ST-aðalfundinum í 1960. Tá Fidel Castro vendi sær alsamt meira móti Sovjetsamveldinum, svaraði USA aftur við at lata vera við at keypa sukur frá Kuba. Afturfyri legði Castro hald á amerikanskar ognir í Kuba fyri fleiri milliardir. USA setti handilsstongsul í verk, og 3. januar 1961 vórðu diplomatisku sambondini landanna millum slitin. Castro boðaði 16. apríl sama árið frá, at kollveltingin hjá honum var sosialistisk, og dagin eftir lupu eini 1400 kubanar í útlegd á strondina við Svínavíkina á kubansku suðurstrondini. Innrásin, sum varð stuðlað av CIA, miseydnaðist fullkomiliga, og USA mátti leggja ætlanirnar um at gera innrás í Kuba á hillina.
Tað forðaði tó ikki Castrosa fíggindum í at royna at sleppa av við hann. Kubansk tøl siga, at upp gjøgnum árini eru meir enn 630 morðroyndir framdar ella ætlaðar móti Castro. Størsta kreppan millum Kuba og USA kom 22. oktober 1962, tá John F. Kennedy boðaði frá, at sovjetsk atomvápn vóru sett upp í Kuba. Sonevnda Kubakreppan stóð við í nakrar dagar, meðan verðin helt ondini. At enda játtaði Nikita Krustjev at taka vápnini burtur, men Kuba bleiv miðdepil í eini kreppu, sum mundi endað við atomkríggi millum stórveldini. Castro savnaði kollveltingarbólkar saman til nýggja kommunistaflokkin hjá sær. Fakfeløg mistu rættin til at fara í verkfall, og katólska kirkjan og aðrir átrúnaðarligir stovnar vóru fyri ágangi. Castro útflutti eisini kollveltingina til onnur lond í Latínamerika í 1960-árunum, og í 1970-unum vóru kubanskar herdeildir í Afrika og stríddust móti stýrum, ið vórðu stuðlað av Vesturheiminum.
Men tá Sovjetsamveldið syndraðist, fór kubanski búskapurin sama veg. Castro royndi varliga at lata upp fyri útlenskum kapitalistum og avmarkaðum privatum vinnulívi. Samstundis batnaðu viðurskiftini millum Kuba og Vesturheimin. Í januar 1998 vitjaði Jóhannes Páll II pávi í Kuba, sum fram til tíðliga í 1990-unum alment hevði verið ein ateistisk tjóð. Hann royndi altíð at verja um sítt privatlív og gjørdi ikki nógv burtur úr tí. Castro fekk ein son við konuni Mirta Díaz Balart, áðrenn tey skildust í 1956. Síðani var hann í meir enn 40 ár saman við Dalia Soto del Valle, sum hann fekk fimm synir við. Tað sigst, at tey giftust í stillum einaferð í 1980-unum. Aldur og heilsutrupulleikar gjørdu, at hann í 2011 gav valdið víðari til beiggja sín Raúl Castro. Tá hevði hann verið ovasti maður í Kuba í meir enn 49 ár. Eftir tað var hann ikki nógv frammi alment, men fjølmiðlarnir vóru raskir at vísa á tað, tá hann var at síggja.
Ávísingar úteftir[rætta | rætta wikitekst]
- Fidel Castro Biography, imdb.com (á enskum)
Keldur[rætta | rætta wikitekst]
- ↑ "Cubas tidligere leder Fidel Castro er død.". dr.dk. 26. november 2016. http://www.dr.dk/nyheder/udland/cubansk-tv-fidel-castro-er-doed. Heintað 2016-11-26.
- ↑ "Cubas tidligere leder Fidel Castro er død. Han blev 90 år gammel". Ekstra Bladet. 26. november 2016. http://ekstrabladet.dk/112/fidel-castro-er-doed/6426028. Heintað 2016-11-26.


text:
(lænt frá treysti.fo – skrivað hevur Guttorm Sørensen)
Í gjárkvøldið eydnaðist tað Marnari at renna seg til eitt flott bronsuheiðursmerkið í 10.000 metra renningini á Bermuda. Frammanundan varð tað mett trupult hjá Marnari at ogna sær nakað heiðursmerki, tí 18 aðrir rennarar stóðu á startlistanum. Men tá startskotið bleiv latið av vóru bert átta mans til start, og nú var støðan hjá Marnari brádliga ein heilt onnur. Tað er allarhelst tann nógvi hitin í hevur hildið hinum frá at renna.
Marnar situr og slappar av áðrenn 10.000m
Av hinum sjey vóru tað tríggir íð høvdu runnið undir 32 minuttir, meðan ein hevur runnið beint omanfyri 33 min, so tað sá ikki so heilt galið út hjá Marnari, tí tá tað verður runnið so langt í so nógvum hita, so kann nógv broytast ávegis – og so var.
Teir standa klárir til start
Útleggið var rímiligt og fyrsti km var runnin uppá 3.10, og longu tá vóru fimm mans leysir. Har vóru tveir frá Isle of Man, ein frá Orkney og ein frá Guernsey og so Marnar á fimta plássi. Ferðin fór so eitt vet niður og næsti km uppá 3.15, triði uppá 3.20 og Marnar var framvegis væl við. Beint áðrenn 5 km fekk guernsey rennarin trupulleikar at fylgja við og misti skjótt nógv og gavst so nakað aftaná. Marnar rundaði 5 km í 16,25 min. á fjórðaplássi.
Beint áðrenn 5.000m og Marnar hongur væl við
Kevin Loundes frá Isle of Man og Orkneyingurin øktu ferðina nakað eftir 5.000m og fingu hol aftur til Marnar og hin frá Isle of Man.
Teir hava økt og Marnar berjist um triðjapláss
Marnar royndi eina løtu at elta teir, men fekk teir ikki aftur. Men hann økti tá so mikið, at Oliver Lockley frá Isle of Man dragnaði eitt vet, sum tó skuldi vísa seg at blíva avgerðandi í stríðnum um bronsuna, hóast tað restaðu 11 umfør.
Marnar leggur seg á triðjapláss
Seinastu 11 umførini so øktu teir báðir frammanfyri munin aftur til Marnar, men Marnar økti eisini munin aftur til Oliver Lockley við eini 2 sekund fyri hvørt umfar restina av teininum, og rann seg harvið til eitt heldur óvæntað, men væl uppiborið bronsuheiðursmerki. TILLUKKU MARNAR 🙂
Thomas Fay, Kevin Loundes og Marnar á sigursskamlinum
Endaliga úrsliti bleiv hetta:


text:
Sangir
Jól á skúlaveg
Veðrið tað er kaldari nú.
Í fínum kavastyvlum ert tú.
Tjúkkan vetrarjakka – um hálsin turriklæð
rennur tú í skúla hvønn dag.
2. Kavin dalar himlinum frá,
sum dýna legst hann jørðina á.
Desember er nú komin, og øll tí gleða seg.
Skjótt koma jól á skúlaveg.
3. Endiliga er jólafrí,
og tað sæst, tí øll eru blíð.
Kanska tú ta gávuna fær,
sum tú ynskti tær.
4. Veðrið tað er kaldari nú.
Í heitum vetrarklæðum ert tú.
Kjálkarnir so reyðir, eyguni so blá
stendur tú og sigur mær frá.
5. Sjálvt um kalt og ilsligt tað er,
ljósa smíl títt hita mær ber.
Desember er nú komin, og øll nú gleða seg.
Nú komu jól á skúlaveg.


text:
Skráin til bygdarráðsfundin 03. september 2021.
Hesi mál verða viðgjørd á bygdarráðsfundi, fríggjadagin 03. september 2021. kl. 12:00.
Sumbiar Kommuna
Samskipari til kvøldskúlan í Sumba
Eitt starv sum samskipari fyri kvøldskúlan í Sumba er leyst at søkja.
Hugsið um umhvørvið, tá tit taka nátar
Nú nátatíðin er fyri framman, vilja vit minna tykkum á serstøku leiðbeiningarnar viðv. burturbeiningini av leivdunum.
Fundarfrásøgn frá bygdaráðsfundinum 25. juni 2021.
Fundarfrásøgn frá bygdaráðsfundinum 25. juni 2021, er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Skráin til bygdarráðsfundin 25. juni 2021.
Hesi mál verða viðgjørd á bygdarráðsfundi, fríggjadagin 25. juni 2021.. kl. 15:30.
Sumbiar Kommuna
Fundarfrásøgn frá bygdaráðsfundinum 28. Mai 2021.
Fundarfrásøgn frá bygdaráðsfundinum 28. Mai 2021, er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna


text:
KUNNGERÐ
Hervið verður kunngjørt, at skattalistin fyri 2019 liggur frammi til alment eftirlit á kommunuskrivstovuni í Sumba frá:
12. november 2020 – 30. november 2020
í vanligari skrivstovutíð – hygg niðanfyri nevndu áseting
§ 10. TAKS sendir 2. yrkadag í november kommununum ein lista við skattskyldugu inntøkuni hjá hvørjum einstøkum skattgjaldara í kommununi.
Stk. 2. Listin, ið umrøddur er í stk. 1, verður dagin eftir móttøku lagdur fram í kommununi til alment eftirlit í 11 dagar á høgligum staði fyri íbúgvarnar, eftir at tað frammanundan er kunngjørt soleiðis, sum vanligt er í kommununi. Á listanum skal verða sagt frá, at skattgjaldari hevur høvi til at kæra um skattaálíkningina hjá sær og øðrum skattaborgarum til TAKS, um hann ikki heldur, at skattaálíkningin hjá honum sjálvum ella øðrum skattaborgara er bein.
Sumba, tann 12. november 2020
Sumbiar Kommuna


text:
Fyrsta áfyllingin av gassi í nýggju gassleiðingina Nord Stream 2 úr Russlandi til Týskaland er byrjað og verður rørleiðngin og flutningurin royndarkoyrd komandi tíðina. Enn restar at fáa endaligu góðkenningina av gassflutninginum frá týskum myndugleikum.
Gassleiðingin er 1200 kilometrar long og gongur frá økinum nærhendis St. Petersburg til Greifswald í Týskalandi. Tað er russiska olju- og gassfelagið Gazprom, sum stendur fyri verkætlanini. Felagið er ogn hjá russiska statinum. Russland, sum longu útflytir stórar nøgdir av gassi gjøgnum aðrar rørleiðingar, eigur stórar nøgdir av gassi í undirgrundini í Sibiria og øðrum pørtum av landinum.
Russiska gassverkætlanin, sum er gjørd í tøttum samstarvi við Týskaland, hevur verið umstrídd nú í fleiri ár. Eitt skifti var arbeiðið heilt steðgað, tá táverandi amerikanski forsetin Donald Trump setti í verk boykott av verkætlanini við tí grundgeving, at Evropa og Vesturheimurin fóru at vera bundin at russiskum gassi í framtíðini, nakað, sum hótti trygdina.
Tá Joe Biden tók við sum forseti avgjørdi hann at síggja burtur frá boykottinum hjá undanmanninum og gav grønt ljós til víðari útbyggingina. Hann vildi við hesum vísa sín góða vilja í samstarvinum við Týskaland, sum hevur tvíhildið um týdningin Nord Stream 2 hevur fyri Týskaland.
Nú er gassleiðingin tó aftur komin á breddan, tí Russland noktar fyri at økja um gassflutningin, nú Evropa er rakt av eini gasskreppu, har eftirspurningurin bara veksur við tí úrsliti, at prísurin er farin upp í loft.
Tað er eisini greitt, at málið um russiska gassið fyllur eisini nógv í týskum politikki og harvið eisini í ES. Grøni flokkurin í Týskalandi, sum sær út til at gerast tungan á vágskálini, tá nýggj stjórn skal skipast, vil ikki síggja gass sum framtíðar orkukelda.
Orkustøðan í Týskalandi er, hóast stórar íløgur verða gjørdar í varandi grøna orku, sera torgreidd, nú landið hevur avgjørt bæði at sleppa sær av við kjarnorku og kolaorku. Tað merkir, at landið er tvungið til at brúka gass soleingi grøna orkan ikki er tøk í nóg stóran mun. Hetta merkir, at Týskaland eins og fleiri onnur lond í Evropa, sum royna at fara burtur frá fossilari orku, hava tørv á gassi bæði úr Russlandi og Norra. Spurningurin er bara, hvussu leingi.


text:
7478.19 - Lívfrøði til miðdeild
Skeiðsnummar
7478.19
Heiti
Lívfrøði til miðdeild
ECTS
7,5
Fortreytir
Treytin fyri at taka skeiðið er, at tann lesandi er innskrivað/ur til lestur á Námsvísindadeildini.
Endamál
Á hesum skeiði skulu tey lesandi ogna sær fakliga vitan um lívfrøði og megna at gagnnýta hesa til undirvísing, serliga í náttúru og tøkni.
Innihald
Ástøðiligi partarnir eru hesir: • Kyknan, virkni og ílegur • Vistfrøði og evolution • Menning, soppar, plantur og dýr • Mannakroppurin og heilsa • Nýtsla av verkstovum, tøkni og tøknifrøði er partur av øllum skeiðnum.
Læru- og undirvísingarhættir
Fyrilestrar, verkstovur, framløgur
Læruúrtøka
1) At siga frá hvussu tilgongdirnar í kyknunum síggjast aftur í livandi verum og í vistskipanum og hvussu umhvørvið kann ávirka tilgongdir frá kyknustøði til vistskipanir. 2) At knýta tilgongdir í kyknum og umhvørvi saman við evolutión av djóra- og plantusløgum. 3) At lýsa mannakroppin í mun til anatomi, tilgongdum, seksualiteti og týdninginum av heilsugóðum lívsstíli. 4) At nýta tøkni og verkstovur sum didaktisk amboð at greiða frá lívfrøðiligum fyribrigdum.
Próvtøkuháttur
Próvtøkan er í 3 pørtum. Eingi hjálpiamboð: 10 støðir við lutum, sum skulu eyðmerkjast. Íroknað onkur støð við mikroskopi – hálvur tími. 20 fleirsvaraspurningar – hálvur tími. Skrivliga próvtøka við 3 stuttum spurningum – 2 tímar.
Próvdøming
Innanhýsis
Próvtalsstigi
7-talsstigin
Lestrarlisti
Kvammen, P.I., Lie, S., Nyhus, G.C., Vedum, T.V., og Ødegaard, T. (2014). Oppdag naturen. Biologi for lærere. Grunnskolelærerutdanning. Bergen: Fakbokforlaget.


text:
07 Vestur nýggja heimasíðu
07 Vestur hevur seinastu árini haft eina aktiva heimasíðu og harvið eisini nógv vitjandi.
Fótbóltsfelagið í Vágunum hevur fingið tað dagførdu útgávuna av Ivevo, sum er væl lættari at fáast við umsitingarliga enn tann gamla, og tí kann væntast at heimasíðan verður enn betri dagførd. Sniðið er ikki broytt nógv, men ymiskt nýtt tilfar er lagt inn.
Eisini vísir heimasíðan nú Vevlýsingar, sum er føroya størsta lýsingaskipan. Lýsingarnar eru lagdar heilt út til høgru síðu. 07 Vestur vinnur eisini pening burturúr Vevlýsingum, alt eftir hvussu nógvar vitjanir síðan hevur.
Ein og hvør kann vísa Vevlýsingar á sínari síðu. Bæði feløg og portalar av ymsum slag. Set teg í samband við okkum, so taka vit eitt prát um tað.
Vit á Knassum ynskja 07 Vestur tillukku við heimasíðuni.
Vitja 07vestur.fo
Les meira um heimasíður frá Knassum
Les meira um Vevlýsingar


text:
Mortan dyrkar garnatálg (og føroyska matmentan)
Nýggj undirsíða lat í dag upp á Portal.fo og hon ber heiti Gastronomi.
Gastronomi-síðan er karmur um bloggur, mattíðindi, persónar, uppskriftir og tiltøk.
Tað eru Mortan í Hamrabyrgi og Portal.fo sum ísamstarvi gera heimasíðuna og tað er Mortan sum hevur ábyrgdina av tilfarinum.
Gastronomi ynskir at stimbra føroyska matmentan og ætlar sær at seta sjóneykuna á hvussu hon trívist. Vit á Knassum gleða okkum at fylgja gongdini við nýggju undirsíðuni og gleða okkum at menna hana víðari.
Vitja gastronomi.portal.fo her


text:
Serfrøðingur á almennum fundi í Føroyum um rehabilitering
8. oktober 2018
Danski serfrøðingurin og professarin, Claus Vinther Nielsen, luttekur á almenna fundinum, “Hvussu skipa vit rehabilitering í Føroyum”, sum Sambandsflokkurin skipar fyri, hósdagin 25. oktober, kl. 09.00-12.00 - í Norðurlandahúsinum. Har fer hann at umrøða rehabiliteringsskipanina í Danmark og hvørjar ætlanir eru um menning á økinnum
Bárður S. Nielsen, formaður í Sambandsflokkinum bjóðar vælkomið og innleiðir almenna fundin.
Á fundinum fer Claus Vinther Nielsen, professari, MD, PhD Klinisk Socialmedicin og Rehabilitering, Institut for Folkesundhed, Aarhus Universitet, at legjga fram og greiða frá rehabiliteringsskipanini í Danmark og ætlanum um menning. Claus er eisini formaður í Rehabiliteringsforum Danmark.
Á fundinum fer Claus Vinther Nielsen at greiða frá sínum royndum sum formaður í Rehabiliteringsforum Danmark, har hann m.a. hevur ábyrgdina av at:
- Skapa netverk fyri at menna rehabilitering í Danmark
- Viðvirka til, at rehabiliteringstilboðini í Danmark betrast
- Røkja danska limaskapin í Rehabilitation International
- Umboða tann hægsta fakkunnleikan innan fyri rehabiliteringsøkið
- Skjalfesta búskapaligu virðini av rehabilitering, herundir tað búskaparliga virðið av at viðgera einstøk menniskju
- Viðvirka til, at kjakið um rehabilitering verður styrkt
- Ávirka soleiðis, at rehabiliteringsútbúgvingar fáa best møguligt innihald og eisini, at settar verður á stovn læknaligar sergreinar innan rehabilitering
Á fundinum fer eisini Rósa Samuelsen, fyrrv. løgtings- og landsstýriskvinna at greiða frá sínum royndum innan rehabilitering við denti løgdum á politisk sjónarmið og loysnir, og fer hon eisini at leggja fram ítøkilig lógaruppskot um rehabilitering.
Harafturat fer Sólbjørg Frederiksberg, fysioterapeutur, at greiða frá tørvinum á rehabilitering í Føroyum, herundir um, hvussu verandi rehabilitering virkar og ikki virkar í praksis.
Les meira: Skrá fyri almenna fundin um rehabilitering í Føroyum
Les meira: Lýsing av almenna fundinum um rehabilitering í Føroyum
Sambandsflokkurin
Greinar:
Les meira: Almennur fundur: Hvussu skipa vit rehabiliteringsætlanir í Føroyum?
Les meira: Ongin samskipari til rehabilitering og ófullfíggjarðar rehabiliteringsætlanir
Les meira: Avvarðandi hokna undan arbeiðsbyrðuni
Les meira: Óskipað rehabilitering - óhjálpin detta niðurímillum
RN
Aftur


text:
Leygardagin varð fyrri FM-dagur hildin á Tórsbreyt. Dagsins úrsliti stóð Rebekka Fuglø fyri, tá hon á 400 metrum setti eitt dyggiligt føroyskt met, og samstundis gjørdist fyrsta føroyska kvinnan undir minuttin. Hennara føroyska met var undan degnum 60,22 sekund, men í dag tók hon tað við meira enn einum heilum sekundi og endaði heilt niðri á 59,17 sekundum!!
Hetta er rættiliga ótrúligt, tí ikki bara var hon einsamøll á breytini í kappingini, men eisini hevði hon ein feskan 800 metur í beinunum, har hon eisini hevði fótin tungt á spitaranum, hóast tað ikki var neyðugt fyri at vinna ta kappingina, har eisini Elin Kristina Ryan var við og vann silvur.
Rebekka kroystir seinastu kreftirnar úr sær og setir enn einaferð føroyskt met á 400 m (mynd: Hvirlan)
Spenningi var eisini ov mikið av á Tórsbreyt í dag. Javnasta kappingin var í longdarlopi hjá kvinnum, har bæði Margit Weihe Fríðmundsdóttir og Edna Maria Debes vóru væl upp móti føroyska metinum, og endin var at bert tann eini sentimeturin gjørdi Margit til FM vinnara. Hjá monnunum fingu vit ein nýggjan føroyameistara, tá Magnus Dal-Christiansen vann sítt fyrsta FM yvirhøvur.
800 m hjá monnum var eisini sera javnur, og bert 3/10 sekund var millum tríggjar teir fremstu rennararnar, har Rúni Seloy dróg longsta stráið. Eisini á 400 metrum var sera javnt millum Teit Bjarnastein og Steingrím Hallsson, har fyrr nevndi akkurát fekk kroyst seg fram við móti endanum.
Teir stríðast fyri lívinum, Teitur Bjarnastein, Steingrímur Hallsson og Rúni Seloy (mynd: Hvirlan)
Á 100 metrum hjá kvinnum sá leingi út til at góði starturin hjá Hildur Poulsen fór at geva henni sigurin, men 10 m áðrenn málstrikuna eydnaðist Margit Weihe Fríðmundsdóttir at taka hana aftur. Rói Holgarsson vann hjá monnunum í einari kapping, sum var merkt av avboðum, og spenningurin var eingin.
Finalan á 100 m. Margit otar seg fram um Hildur á seinastu metrunum. Tinna í reyðum varð nummar trý (mynd: Hvirlan)
Besti føroyski kastari hjá kvinnum, er ivaleyst Marita K. Petersen. Yndisgrein hennara er spjótkast, sum ikki verður fyrr enn í morgin, men longu í dag vann hon tvey gullmerki í kasti. Við sleggjuni var Bjørk Reynagarð Svabo nærmast við, meðan Edna Maria Debes hótti mest við klingruni.
Hjá monnunum var tað ikki óvæntað Hallur Simonsen sum vann klingrukastið, og Heri Ziska sum vann sleggjuvarpið.
Marita vann tvey gullmerki í kasti, meðan Heri við einum einstøkum klingrukasti og einum einstøkum sleggjuvarpi, ognaði sær eitt gull og eitt silvurmerki. (Mynd: Hvirlan)
Teir flestu av teimum bestu monnunum vóru møttir til 5.000 metra finaluna, men eingin stóð unga Julian Gregersen kurl. Hann fekk eina so góða tíð, sum bert Marnar Djurhuus hevur runnið betri seinnu árini. Rúni Seloy og Henry Olsen hingu í eina góða løtu, men teir máttu býta silvur og bronsu í einum longum hørðum endaspurti.
Bragdið vann báðar boðrenningarnar á 4×100 m. Kvinnurnar hjá Hvirluni mistu tingakrossin í fyrsta skifti, og so var tað avgjørt. Uttan Rúna Jacbosen og Magnus Dal-Christiansen viknaði sterka liðið hjá Hvirluni eisini so nógv, at Bragdið fekk ornað paragraffirnar á seinasta túrinum.
Í morgin byrja kappingarnar aftur klokkan 13, og vónandi fáa vit aftur nógvar javnar og spennandi kappingar tá.
Øll úrslitini frá degnum í dag eru at finna í .pdf á hesi leinkjuni: Úrslit FM 2015 dagur 1


text:
Hvalbiar kommuna
Hvalbiar kommuna er ein kommuna í Føroyum á Suðuroynni. Hvalbiar kommuna fevnir um bygdirnar Sandvík (97 íbúgvar, 2010) og Hvalba (626 íbúgvar, 2010), norðast á Suðuroynni. Borgarstjóri í Hvalbiar kommunu er Janus Thomsen. Í Hvalbiar kommunu eru 7 bygdarráðslimir. Hvalba hevur kommunuskrivstovu á Bíarvegi 2 í Hvalba. Ein skrivari er í starvi hjá Hvalbiar kommunu.
Bygdarráðið 2017 - 2020[rætta | rætta wikitekst]
- Janus Thomsen, borgarstjóri og formaður í Fíggjarnevndini, Hvalba
- Trúgvi Gudmundarson, varaborgarstjóri, og formaður í Vega- og havnanevndini, Hvalba
- Eir J. Norðberg, forkvinna í Trivnaðarnevndini Hvalba
- Niels Olaf Eyvindsson, formaður í Teknisku Nevnd, Sandvík
- Niels Jacob Thomsen, Hvalba
- Gunnhild Mortensen, Hvalba
- Magni Bertholdsen, Hvalba [1]
Keldur[rætta | rætta wikitekst]
Ávísingar úteftir[rætta | rætta wikitekst]
- Hvalba.fo - Heimasíðan hjá Hvalbiar kommunu.
- Flickr.com - Myndir av Hvalba


text:
Vegleiðingarstovan kann hjálpa tær við spurningum um útbúgvingar-, læru- og stuðulsmøguleikar í Føroyum og uttanlands.
Viðtalutíðir
Mánadag til fríggjadag frá kl. 9-15, tó mikudag frá kl. 9-18
Til ber eisini at gera avtalu um samrøðu uttanfyri hesar tíðir við at seta seg í samband við Vegleiðingarstovuna á teldupost: vegleiding@uvs.fo ella við at ringja 200 910.
Um tú ert lesandi á Fróðskaparsetrinum, skalt tú seta teg í samband við Altjóða Skrivstovuna á Fróðskaparsetrinum ella Lestrarskrivstovuna um innanhýsis ivamál. Til dømis, um tú ynskir at fara á skiftislestur, ella um annað, ið viðvíkur Fróðskaparsetrinum.
Staður
Hoydalsvegur 1
100 Tórshavn
Les meira her


text:
Á mánaðarliga fundinum hjá Lions Vágar handaði Dánial Christoffersen, vegna Lions Vágar, Egga Jensen ein gávukekk á kr 35.000,- til keyp av serligum ítróttarkoyristóli.
“Lions er virkin viðleikari í para-ítróttinum kring heimin, og eru vit fegin um at vit í Lions Vágar eisini hava møguleika at stuðla hesum virksemi” segði Dánial Christoffersen tá hann handaði gávuna.
Ætlanin við koyristólinum er at føroyingar, ið eru bundnir av koyristóli, skulu fáa møguleikan at royna ein ítróttarkoyristól, ið er munandi lættari og stúttari enn vanligur koyristólur, og harvið fáa sama møguleika at íðka ítrótt sum øll onnur.
Smb. Parasport Føroyum er bert ein slíkur koyristólur í Føroyum í løtuni, og verður hann brúktur av einum badmintonleikara.
“Vit í Parasport Føroyum eru sera takksom fyri gávuna frá Lions Vágar.
Vit eru í gongd við at útvega okkum ymiska útgerð, soleiðis at øll skulu hava møguleikan at royna seg í ítrótti, uttan mun til kroppsligar avbjóðingar.
Við einum slíkum koyristóli kunnu fleiri royna seg, og er vónin at onkur teirra hevur hug at halda fram við ítróttinum” segði Egga Jensen, formaður í Parasport Føroyum.


text:
Ting
Áðrenn vit høvdu lóggávuting okkara, áðrenn vit høvdu hægsta rætt, áttu vit tingini.
Ting, ið stavar frá norrøna orðinum þing, merkir samkoma ella fundarstaður, og tey vóru frá gamlari tíð eitt slag av rættarskipan og umsiting.
Tá ið fyrstu víkingar og norrøn niðursetufólk settu búgv á nýggjum stað, høvdu tey við sær siðir og rættarskipan. Tað var á tingi, at politiskar avgerðir vórðu tiknar, lógir hildnar uppi og trætur loystar. Hetta vóru eisini pláss, har fólk kom saman í heila tikið, og handil og átrúnaðarligt virksemi vóru í miðdepli.
Tingstaðir eru alla staðni, har víkingabúsetingar eru. Henda heimasíða rannsakar og greinar søgu og arv eftir hesar hugtakandi staðir (sites), og serligur dentur verður lagdur á siglingarleiðina hjá víkingunum vestureftir úr Noregi til Íslands, Føroya, Hetlands, Orknoyar, skotska hálandið og Man. Lond og støð, sum eru samstarvsfelagar í Skipanini hjá ES fyri útjaðaraøki í norðuri (EU Northern Periphery Programme), hava fíggjað verkætlanina, THING Project.
Tingstaðir í Norðureuropa


text:
Hesi jólini hava verið sera hendingarík. Eg byrjaði aftur at arbeiða eftir at mín barsil var liðugur t. 17. Dec. Tað var bæði deiligt og løgið at byrja aftur. Liam er tíbetur ikki farin á stovn enn, tí at eg arbeiði so lítið, at tað riggar at hava hann heima. Tað eri eg sera glað fyri.
Vit fóru til Klaksvíkar at halda jól í ár saman við mammu og ommu Ólavi. Veðrið var av tí allarfagrasta, tá ið vit koyrdu norður jólaaftan, so tað var ógvuliga deiligt. Vit fingu tveir sera hugnaligar dagar har norðuri, har vit m.a. vitjaðu grøvina hjá abba Ólavur, sum fór frá okkum í 2019. Eisini sera vakurt og friðsælt tann dagin at vitja grøvina, og síggja yvir ta vøkru náttúruna.
2. Jóladag vóru vit bjóðaði til nátturða hjá systi míni, sunnudagin 29, vóru vit hjá mammu mínari, t. 30 hjá mostir Ólavi, og so nýggjársaftan aftur uppi hjá systi. Sera hugnaligt. Hesi jólini hugsaði eg at gera ein vlog, og eg kom ikki til at filma longur enn beint eftir jól, so nýggjárið er ikki komið við, men eg haldi ikki at tað bilar nakað. So her er eitt sindur frá okkara jólum í 2019:


text:
"Havið"
Tað skilst, at mann ordiliga hevur forsømt seg, men eg visti ikki um teir tríggjar fyrilestrarnar, sum hava verið í Norðurlandahúsinum um list og listahandverk, ið vórðu hildnir sum partur av listahandverks- og sniðgevingarverkætlanini ØDESIGN. Hetta eru av sonnum tríggir kapasitetar, ið hava hildið fyrilestur: Ole Lislerud, professari á kunstakademinum í Oslo helt fyrilesturin: "Kunsthåndværket ved en milepæl". Angelica Blomhage, kurator og listafrøðingur á Gotlands Konstmuseum helt fyrilestur um hav og vatn í samtíðarlistini og Tróndur Patursson helt fyrilesturin "Kosmiska havið". Eri hørm um, at eg ikki fekk hesar fyrilestrar við, men eg var til ta einu ferniseringina av trimum og tosaði har við áhoyrarar, sum vóru sera væl nøgdir. Tróndur Patursson dugir serstakliga væl at greiða frá tí, sum hann ger og professarin hevði eftir øllum at døma verið sera provokerandi í sínum fyrilestri við m.a. at siga, at listahandverkið er deytt.
Har var annars ordiligt lív í Müllers Pakkhúsi leygardagin við løttum violintónleiki og eini ørgrynnu av sera ymiskum listahandverki, har okkurt er meira listarligt enn funktionelt, meðan okkurt annað er meira funktionelt enn listarligt. Sumt av tí framsýnda eru vakrir brúkslutir, meðan okkurt annað er rætt og slætt kitsch. Eg seti inn myndir her, sum Jan Andersson tók ferniseringsdagin og niðri undir seti eg inn tíðindaskriv um tiltakið.
Tíðindaskriv: Fyrilestrar og marathon-fernisering
Í viku 39 vitja listahandverkarar úr Gotlandi og Bornholm í Føroyum.
Áður hava listahandverkarar úr báðum oyggjunum sýnt fram í Norðurlandahúsinum í sambandi við 3- ára verkætlanina, Ø-design. Tað var í 2008 og 2010. Føroyingar hava eisini vitjað Gotland og Bornholm við framsýningum.Í 2010 høvdu listahandverkarar úr teimum trimum oyggjunum eisini framsýningina "Inselndesign" í stórfingnu hølunum á Norðurlendsku Sendistovuni í Berlin. Í hesum umfarinum luttaka 21 framsýnarar av Bornholm, 13 úr Gotlandi og 6 úr Føroyum. Talan er sosatt um eina fjølbroytta framsýning bæði í tilfari, sniði og listabúna.Almennu fyrilestrarnir í Norðurlandahúsinum fríggjadagin 30. septembur og framsýningin "Havið", sum letur upp leygardagin 1. oktobur í Müllers Pakkhúsi og á Føroya Sjósavni, eru fyribils endin á samstarvinum millum Føroyar, Gotland og Bornholm. Endamálið var at menna kunnleikan til hvør annan og at fáa í lag framtíðar samstarv millum listahandverkarar. Hetta til tess at styrkja arbeiði teirra, og vónandi menna mentanar-ferðavinnuna á Gotlandi, Bornholm og í Føroyum so tey ferðandi geva norðurlendska listahandverkinum meiri ans.
Leygardagin 1. oktobur, Marathon-fernisering, "Havið":
Kl. 14.00 - 15.00 fernisering í Müllers Pakkhúsi, umboð frá mentamálaráðnum setur framsýningina.
Kl. 15.30 - 17.00 fernisering á Føroya Sjósavni, Heðin Mortensen, borgarstjóri, setur framsýningina.
Hesi luttaka av Bornholm:
Else Linde, Lise Elvang, Evelyn Noval, Heidi Hentze, Helle Lund Hansen, Kattarina Yxhufvud, Jseper Nielsen, Vibeke Berland, Rikard Palmquist, Eva Brandt, Timmi Kromand, Baltic Sea Glass, Bodil Brandt, Lenny Goldenberg, Edith Eriksen, Helle Hutchinson, Kumiko Kimbara Asti, Pernille Stougaard, Elinor Andersen og Lene Fensholt.
Hesi luttaka úr Gotlandi:
Heléne Schüldt, Eva Mozard, Kristina Torsson, Karin Sutare - Idun, Ulla Ahlby, Eva Hållsten, Kerstin Osvald, Eva Kothe, Stina Lindholm, Lena Scharp, Måna Engström, Angelica Blomhage og Frode Falkenhaug.
Hesi luttaka úr Føroyum:
Tita Vinther, Oggi Lamhauge, Ole Jacob Nielsen, Jógvan Biskopstø, Astrid Andreasen og Guðrið Poulsen.


text:
Wikipedia:Hendingar/13. apríl
Hin 13. apríl:
- 1613 - Sanuel Argall fangar indiánaraprinsessuna Pocahontas, til at nýta hana sum býti fyri englendingar, ið pápi hennara hevur tikið til fanga.
- 1742 - Heimsfrumframførslan av verkinum "Messias" eftir Georg Friedrich Händel í Dublin í Írlandi.
- 1945 - Seinni heimsbardagi: Týskir hermenn taka 1.000 politiskar og hernaðarligar fangar av lívi í Gardelegen, Týsklandi.
- 1970 - Ein súrevnistangi brestur umborð á rúmdarferjuni Apollo 13 (myndin), ið er á veg til mánan, og setur manningina í lívsvanda.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Støðan hevur verið merkt av ruðuleika, longum bíðirøðum við bensinstøðirnar og tómum hillum í handlunum seinastu dagarnar, og orsøkin skal vera ein samanrenning av Brexit, Korona og tørvi á arbeiðsmegi.
BBC skrivar, at í næstum fara bretskir myndugleikar at geva 10.500 útlendskum lastbilsjaførum fyribils arbeiðsloyvi, so at jólini ikki skulu verða í vanda av støðuni sum hevur verið í seinastuni.
Men felagsskapurin British Retail Consortium, sum umboðar bretskar smáhandlar, heldur, at hetta talið er alt, alt ov lítið.
- Tørvur er á sjafførum í øllum Europa, og korini eru betri í ES enn her hjá okkum, hetta er púra órealistiskt, sigur ein talsmaður fyri felagsskapin við The Guardian.
25.000 lastbilførarar fóru úr Bretlandi eftir Brexit, og tað er eisini ein partur av orsøkini til støðuna nú.
- Ongin svøltar her, men tá tú fert til handils mást tú bara keypa tað sum tey hava. Tað er ikki soleiðis, at tú kanst velja og vraka, sigur tíðindafólkið hjá DR í London, Tinne Hjersing Knudsen.
Um tú veitst okkurt, sum VP ikki veit - skriva so til vp@vp.fo


text:
Semingsstovnurin verður innkallaður.
Tað hava verið 7 samráðingarfundir millum Lønardeildina og Føroya Skipara og Navigatørfelag um nýggjan sáttmála fyri Strandferðsluna & Magnus Heinason Undir samráðingunum hevur FSN lagt dent á at fáa eina semju við Lønardeildina um ein nýggjan sáttmála, men tað hevur so ikki eydnast okkum.
Sjeyndi og seinasti samráðingarfundurin var týsdagin 23. oktober. Áðrenn samráðingarnar slitnaðu eydnaðist okkum at fáa eina semju um t.d. dokking, dagførdar ásetingar um barsil og so var eisini semja um, at broyta bygnaðin í lønartalvunum. Hesi viðurskifti vóru ikki trupul at fáa semju um.
Vegna
Føroya Skipara- & Navigatørfelag
Annfinnur Garðalíð
Formaður


text:
Kvinnur og menn eins stóran áhuga fyri fíggjarviðurskiftum – tó er fíggjarstøðan ymisk
Í sambandi við altjóða kvinnudagin í gjár, hevur Spyr gjørt eina kanning fyri BankNordik um kyn og fíggjarviðurskifti.
Kanningin vísir millum annað, at kvinnur og menn siga seg í líka stóran mun hava innlit í og áhuga fyri sínum fíggjarviðurskiftum. Áleið 50% av spurdu kvinnunum siga seg hava gott innlit í síni fíggjarviðurskifti, ímeðan 55% av spurdu monnunum siga tað sama.
Tó síggja vit, at sjálv fíggjarstøðan hjá kvinnum og monnum í Føroyum er ymisk.
Kvinnur verri fyri fíggjarliga
Tøl frá Hagstovuni vísa, at kvinnur hava eina miðal inntøku á áleið 25.500 kr. um mánaðin, ímeðan miðal inntøkan hjá monnum er knappar 38.000 kr. um mánaðin. Tølini vísa eisini, at menn í Føroyum hava eina pensjónssamansparing, ið er áleið 30% hægri enn pensjónssamansparingin hjá kvinnum.
Sambært nýggju kanningini, sum Spyr hevur gjørt, svaraðu 43% av spurdu kvinnunum eisini, at maki teirra hevur hægst inntøku í húsarhaldinum. Bara 16% av spurdu monnunum svaraðu tað sama.
Barnsburðarfarloyvi ávirkar fíggjarstøðuna
Tað eru nógv viðurskifti, sum ávirka fíggjarstøðuna hjá tí einstaka. Eitt nú kunnu barnsburðarfarloyvi og parttíðararbeiði ávirka fíggjarstøðuna. Sambært tølum frá Hagstovuni síggja vit, at kvinnur í størri mun arbeiða parttíð, og vit síggja eisini, at kvinnurnar taka størsta partin av barnsburðarfarloyvinum.
Í nýggju kanningini, sum Spyr hevur gjørt fyri BankNordik, svaraðu 28% av teimum spurdu, sum hava børn, at tey tosaðu um fíggjarligu avleiðingarnar við at fara í barnsburðarfarloyvi. Tó søgdu 94% av teimum spurdu seg einki hava gjørt við fíggjarligu avleiðingarnar fyri tann, sum fór í barnsburðarfarloyvi.
Vantandi áhugi fyri pensjón og íløgum
Lønin og arbeiðstíð hevur nógv at siga í sambandi við, hvussu væl tú ert fyri fíggjarliga. Onnur viðurskifti, ið eisini kunnu vera avgerandi, eru eitt nú pensjón og íløgur.
Í kanningini bleiv eisini spurt inn til hesi viðurskifti, og har svaraðu 75% av spurdu kvinnunum seg ikki gera íløgur. Fyri spurdu menninar er talið 61%. Hyggja vit eftir pensjónsviðurskiftunum, eru tað fleiri kvinnur enn menn, sum siga seg einki innlit hava í síni pensjónsviðurskifti.
Meira um evnið


text:
Fuglafjarðar kommuna søkir eftir tilbúgvingarleiðara til at byrja 1. januar 2021. Talan er um eitt áhugavert, avbjóðandi og týdningarmikið starv, sum er leyst at søkja.
Fuglafjarðar kommuna raðfestir, at hava eina góða og virkna tilbúgving, tí er starvið sum tilbúgvingarleiðari skipað fulla tíð.
Tilbúgvingarleiðarin, sum bygnaðarliga vísir til tekniska leiðaran, hevur ábyrgdina av at viðlíkahalda og menna tilbúgvingina hjá Fuglafjarðar kommunu í breiðum týdningi. Tilbúgvingarleiðarin skal tí samstarva við fleiri áhugapartar, til dømis teknisku deild og kommunalar stovnar, privatar fyritøkur og landsmyndugleikar, eitt nú politiið og sjúkrahúsverkið.
Starvið sum tilbúgvingarleiðari
Starvið sum tilbúgvingarleiðari er eitt samansett operativt- og fyrisitingarligt starv, har faklig viðurskifti, leiðsla og samskipan eru lyklaorðini.
Fakliga ábyrgdin
- Toghalda fyri at viðurskifti, sum hava við váðametingina og tilbúgvingarætlanina hjá Fuglafjarðar kommunu at gera, verða viðlíkahildin og ment soleiðis at tilbúgvingin hjá kommununi allatíðina livir upp til krøvini í tilbúgvingarlógini.
- Tryggja, at útbúgvingar og venjingarstøði hjá sløkkiliðsfólkunum er dagført og einum høgum fakligum støði samsvarandi váðametingini og galdandi lógarkrøvum.
- Tryggja, at sløkkiliðsstøð og-bilar, umframt útgerð til sløkking og bjarging annars er í góðum standi.
- Tryggja, at stovnar, skúlar og fyritøkur í Fuglafjarðar kommunu hava tilbúgvingarætlanir, sum eru dagførdar og á einum góðum støði.
- Fyriskipað regluligar venjingar saman við sløkkiliðnum, rakstrarstøðum hjá kommununi, umframt skúlum og fyritøkum í kommununi, sum hava egintilbúgving.
- Fyriskipað árligar venjingar saman við sløkkiliðnum og bjargingarfeløgum í grannakommunum.
- Hava talgilt og manuelt eftirlit við brandpostum og hjartastartarum.
- Luttaka í byggimálsviðgerð í ávísum málum saman við teknisku deild.
Leiðsluábyrgdin
- Leiðari fyri øll starvsfólk, sum hava tilknýti til sløkkiliðið og í hesum sambandi eisini ábyrgdina av fyrisitingar- og fíggjarligum viðurskiftum við atliti at sløkkiliðnum.
- Fastur limur í tilbúgvingarnevndini.
- Leiða eitt skaðastað saman við umboðum fyri politiið og heilsuverki.
Samskipandi ábyrgdin
- Samskipandi bindilið millum rakstrarstøð og fyrisiting hjá kommununi, tilbúgvingarnevnd og býráð í viðurskiftum, sum hava við tilbúgving at gera.
- Samskipa evnisdagar um tilbúgvingarlig viðurskifti fyri starvsfólkum hjá kommununi og borgarum í kommununi.
Førleikakrøv til tilbúgvingarleiðaran
Umsøkjarar til starvið sum tilbúgvingarleiðari verða mettir eftir fakligum, leiðsluligum og persónligum førleikum.
Fakligir førleikar
- Útbúgving sum brunaumsjónarmaður m/k ella aðra viðkomandi útbúgving.
- Viðkomandi arbeiðsroyndir innan brunateknisk og/ella tilbúgvingarlig viðurskifti.
Leiðsluførleikar
- Útbúgving í átaksleiðslu kann vera eina fyrimunur.
- Áhugað/ur í at útbúgva seg í átaksleiðslu, um ein ikki hevur tílíka útbúgving.
- Viðkomandi leiðsluroyndir kunnu vera ein fyrimunur.
- Hevur ein natúrligan myndugleika og jaligan atburð.
- Hug og hegni, at leiða sløkkiliðsfólkini og at leiða gjøgnum aðrar leiðarar.
Persónligir førleikar
- Góð samstarvs- og samskiftisevni.
- Góð evni, at raðfesta og taka støðu, eisini í torførum brunatekniskum og tilbúgvingarligum viðurskiftum.
- Er í sínari atferð í starvinum sjónlig/ur, opin og álítandi.
- Góða likamliga og sálarliga heilsu.
Setanar- og lønartreytir
Starvið sum tilbúgvingarleiðari verður sett frá 1. januar 2021 at rokna. Talan er um fulltíðarstarv, sum verður lønt sambært avvarðandi sáttmála.
Umsóknir við prógvum, c.v., revsiváttan og øðrum viðkomandi skjølum skulu sendast við telduposti til info@fuglafjordur.fo Umsóknir skulu vera Fuglafjarðar kommunu í hendi í seinasta lagi mánadagin 9. november 2020 kl. 12:00.
Um tú ynskir fleiri upplýsingar um starvið sum tilbúgvingarleiðari, ert tú vælkomin at venda tær til Pól Adrian Poulsen, tekniska leiðara, á telefon 238093, ella Sonna á Horni, borgarstjóra, á telefon 238075.
PDF fýla HER


text:
News.fo og Norðoya Portalurin tosaði við vakthavandi á Politistøðini í Havn fyri løtu síðani og spurdi hann, hví Tyrlan hjá Atlantic Airways fleyg yvir Klaksvíkingina í nátt og segði hann, at Tyrlan skuldi eftir einum grønlendskum sjóðmanni, sum hevði meint sær øksluna.
Í nøkunlunda somu tíð boðaði Viðoyingar frá, at ein leigubilur stóð har norðuri við ongum ferðafólkum og teir hildu seg síggja ljós á fjallinum og eftirsum, at Tyrlan var á flogið í nátt, so fór hon at leita, men teir hava einki funnið enn.
Sýnið var ikki gott har norðuri og klokkan 05:23 kom Tyrlan aftur til Klaksvíkar, men nú kl. 06.00 er hon á veg norður aftur til Viðareiðis at leita og sýnið er eitt sindur betri nú.
SáH


text:
Haile Selassie
Haile Selassie I (23. juli 1892 - 27. august 1975), føddur Tafari Makonnen Woldemikael, var leiðari Etiopia frá 1916-1930 og keisari av Etiopia frá 1930-1974.
Tann 2. november 1930 varð Haile Selassie krýndur keisari av Ethiopia.
Á fundi við League of Nations í 1936, fanst keisarin av nýtslu av kemiskum vápnum, ið vóru nýtt ímóti fólki hansara í seinna Italska-Etiopiska krígnum. Altjóðasýn hansara hevði við sær at Etiopia varð eitt av lyklalimum Sameindu Tjóða. Kúgan hansara av uppreistrarfólki, ið vóru ímóti stýri hansara, gav honum nógvar átalur frá mannarættindafelagsskapum og søgufrøðingum.
Rastafari rørslan, ið er mett at hava ímillum 2.000-4.000 limir meta Haile Selassie at vera afturvendi Messias frá Bíbliuni. Rørslan byrjaði í Jamaika í 1930-árunum, og halda limirnir at Selassie er messiski figururin, ið fer at bera teimum ævigan frið, rættvísi og ríkidømi. Haile Selassie er ein týðningarmikil persónur bæði í etiopiskari og afrikanskari søgu.


text:
Teir avrætta vinnuna á Vestaru Bryggju
Eru Javnaðarflokkurin og Fólkaflokkurin við at avhøvda vinnuna á Vestaru Bryggju? Flokkarnir lurta ikki eftir vinnuni og skilja heldur ikki, at bryggjukanturin er lívæðrin hjá vinnuni.
Á tíðindafundi í vár boðaði samlaða vinnan á Vestaru bryggju greitt og týðiliga frá, at ymisku ætlanirnar, sum hava verið frammi seinastu árini, ikki sampakka við verandi vinnu. Fyrisiting, undirhald og skúlar hóska snøgt sagt ikki saman við vinnuvirksemi á havnarøkinum, sum er eyðkent av ferðslu og lossing, sum viðførir larm og órógv. Hartil haltar við trygdini, um tað floymir inn við fólki millum stór og rúgvismikil amboð.
Virksemið hjá vinnuni er tengt at bryggjukantinum. 444 skip vóru at bryggju har í 2015, og eini 2-300 fólk starvast á økinum, har skip landa, taka útgerð/trol, proviantera, bunkra, gera manningarskifti, og verða umvæld – umframt egning og alivirksemi.
Vinnan ynskir at menna økið. Møguleikar eru í bæði Sjóvinnuhúsinum og í Bacalao bygninginum, og fyritøkurnar á Vestaru Bryggju ynskja bert møguleikan at sleppa framat og skapa virksemi, sum er tengt at sjóvinnuni og tænastum í hesum øki. Men meirilutin í býráðnum vil ikki lurta og lætst ikki síggja vinnuna.
Fróðskaparsetrið skal sjálvandi hava sítt egna setur, ein bygning sum er sniðgivin og gjørdur til teirra tørv. Kommunan skal sjálvandi stuðla undir at byggja eitt setur (kampus) til Fróðskaparsetrið, men latið vinnuna eiga bryggjukantin og lurtið eftir teirra egnu orðum – bryggjukanturin er lívæðrin hjá vinnuni.
Javnaðarflokkurin og Fólkaflokkurin vilja avhøvda vinnuna á Vestaru Bryggju. Til tað siga vit nei, kortanei! Lurtið eftir vinnuni og latið hana eiga bryggjukantin í frið. Tað gera vit í Tjóðveldi!
Marin Katrina Frýdal, býráðslimur
Tjóðveldi


text:
Privatlívspolitikkur
Privatlivspolitikkur hjá GC Rieber Føroyar
GC Rieber Føroyar hevur dátaábyrgd av upplýsingunum, sum vit savna um teg, og vit tryggja, at tínir persónsupplýsingar verða viðgjørdir sambært ásetingunum í dátuverndarlógini.
Vit taka tína dátuvernd í álvara, og hava tí viðtikið hendan privatlívspolitikk, sum sigur tær, hvussu vit handfara tínar persónsupplýsingar.
Kontaktupplýsingar
Um tú ynskir at venda tær til okkum viðvíkjandi okkara viðgerð av tínum persónsupplýsingum, kanst tú gera tað fylgjandi:
GC Rieber Føroyar
Heiðavegur 25
FO-600 Satangará
Jens Chr. Olsen, Dátuverndarráðgeva/Compliance Officer
Tlf.: +298 784070
E-mail: [email protected]
Viðgerð av persónsdata
Persónupplýsingar eru allir upplýsingar, sum á ein ella annan hátt kunnu vísa til tín. Um so er, at tú ikki ynskir, at vit viðgera hesar upplýsingar, kann tað gerast trupult at varðveita og halda møguligar avtalur.
Møguligir kundar
Um tú ynskir at verða kundi hjá okkum, er neyðugt, at vit fáa fylgjandi persónupplýsingar um teg:
- Navn, telefonnummar og teldupost.
Persónupplýsingar um kundar verða savnaðir til fylgjandi endamál:
- Møguligt framtíðar samstarv ella keyp
- Fyrisiting av tínum sambandi við okkum
Hesir upplýsingar samlast grundað á fylgjandi lógarheimild:
- Heimilað áhugamál
Upplýsingarnir verða goymdir so leingi, sum tað eftir reglunum er loyvið, og vit sletta teir, tá ið vit ikki hava tørv á teimum longur. Tíðarskeiðið er treytað av hvørjir upplýsingarnir eru, og hví teir verða goymdir. Vanliga verða upplýsingar viðvíkjandi kundum slettaðir, eftir at avtalan er endað, ella tá ið mett verður, at samskiftið ikki er viðkomandi longur.
- Upplýsingar um møguligar kundar strikast 2 ár eftir at seinasta samskiftið var, ella um kundin biður um tað.
Kundar
Um tú ynskir at gerast kundi hjá okkum, er neyðugt, at vit fáa fylgjandi persónupplýsingar frá tær:
- Navn,
- Bústaður,
- Telefonnummar
- Teldupostur
- Nummarplátan á bilin, sum heintar vøruna.
Persónupplýsingar um kundar verða samlaðir til fylgjandi endamál:
- Viðgerð av tínum keypi og okkara veitan
- Fyrisiting av tínum sambandi til okkum
Hesir upplýsingar samlast grundað á fylgjandi lógarheimild:
- Viðgerðin verður gjørd grundað á at ”hald eina avtalu”
Upplýsingarnir verða goymdir so leingi, sum tað sambært reglugerðini er loyvi, og vit sletta teir, tá vit ikki hava tørv á teimum longur. Tíðarskeiðið er treytað av, hvørjir upplýsingar eru og hví teir verða goymdir. Vanliga verða upplýsingar viðvíkjandi kundum strikaðir, eftir at avtalan er endað, ella tá ið mett verður, at samskiftið ikki er viðkomandi longur.
- Upplýsingar um kundar strikast 5 ár eftir at kundasamstarvið og samskiftið endaði.
Veitarar og samstarvsfelagar
Um tú ynskir at verða veitari ella samstarvsfelagi hjá okkum, er neyðugt, at vit fáa fylgjandi persónupplýsingar um teg:
- Navn,
- Bústaður,
- Telefonnummar
- Teldupostur
- V-tal
- Kontonummar
Persónupplýsingar um veitarar og samstarvsfelagar verða samlaðir grundað á fylgjandi endamál:
- Til viðgerð av okkara keypi/veitan
- Fyrisiting av tínum sambandi við okkum
Hesir upplýsingar samlast grundað á fylgjandi lógarheimild:
- Viðgerðin verður gjørd grundað á at ”hald eina avtalu”
Upplýsingarnir verða goymdir so leingi, sum tað sambært reglugerðini er loyvið, og vit sletta teir, tá vit ikki hava tørv á teimum longur. Tíðarskeiðið er treytað av, hvørjir upplýsingar eru, og hví teir verða goymdir. Vanliga verða upplýsingar viðvíkjandi veitarum og samstarvsfeløgum strikaðir, eftir at avtalan er endað, ella tá ið mett verður, at samskiftið ikki er viðkomandi longur.
- Upplýsingar um veitaran strikast 5 ár eftir at kundasamstarvið og samskiftið endaði, og men
longri um møgulig ábyrgd fyri keyptar vørur er útgingin.
Starvsumsóknir/umsøkjarar
Tá ið vit móttaka eina starvsumsókn og fylgiskjøl, verða øll skjølini lisin av tí ávísa leiðaranum við tí endamáli, at svara og meta um innihaldið í sambandi við eitt ávíst arbeiði. Okkara lógarheimild til viðgerðina av umsóknini er ”heimilaðu áhugamál”.
Umsókn og fylgiskjøl verða deild víðari innanhýsis til persónar, sum eru í setannarbólkinum, og verða ikki víðarigivin til onnur uttanfyri fyritøkuna.
Persónupplýsingarnir, sum koma fram í setanartilgongdini, verða viðgjørdir við fylgjandi grundarlagi: samtykki.
Umsóknir og fylgiskjøl verða goymd, til rætti umsøkjari er funnin, og setannartilgondin er endað. Eftir hetta verða umsókn og fylgiskjøl slettað.
Tá ið talan er um óbidnar umsóknir, verða umsókn og fylgiskjøl goymd í mestalagi 6 mánaðir, fyri síðani at verða slettað.
Um umsókn og fylgiskjøl verða goymd í meiri enn 6 mánaðir, skal biðjast um nýtt samtykki frá umsøkjaranum.
Títt samtykki er sjálvboðið, og tú kanst til einahvørja tíð taka tað aftur við at venda tær til okkum. Nýt kontaktupplýsingarnar omanfyri, um tú ynskir fleiri upplýsingar.
Aðrir upplýsingar um viðgerð
Trygd
Vit hava gjørt passandi tøknilig og fyriskipanarlig tiltøk ímóti, at tínir upplýsingar av tilvild ella ólógliga verða slettaðir, almmannakungjørdir, burturblivnir, minka í virði ella at nakar óviðkomandi fær hendur á teimum, verða misbúktir ella á ein ella annan hátt verða viðgjørdir í stríð við lógina. Dátuábyrgdarin tryggjar, at viðgerðin bert kann fara fram, tá ið allar dátutrygdarreglar verða fylgdar iflg. Dátuverndarlóginia § 7.
Dataminimering
Vit innheinta, viðgera og goyma bert persónupplýsingar, sum eru neyðug í sambandi við at uppfylla okkara ásettu endamál. Harafturat kann tað verða lógargivið, hvat slag av data, er neyðugt at innheinta og goyma í sambandi við okkara handilsvirksemi. Tey ymisku økini av persónupplýsingar, sum vit viðgera, verða fastsett av tørvinum at uppfylla eina avtalu ella eina aðra rættarliga skyldu.
Dagført data
Okkara tænasta er treytað av, at tykkara data er rætt og dagført, og vit biðja tykkum upplýsa okkum um týðandi broytingar í tínum data. Tit kunnu nýta kontaktupplýsingarnar omanfyri, at siga okkum frá, um broytingar á hesum øki, so syrgja vit fyri, at dagføra tíni persónupplýsingar. Um vit sjálvi leggja merki til, at data ikki er rætt, dagføra vit upplýsingarnar og geva tær boð um hetta.
Víðarigevan av upplýsingum
Vit brúka fleiri triðjapartar til goymslu og viðgerð av dáta, herímillum veitarar av kt-loysnum. Hesi viðgera bert upplýsingar okkara vegna, og skulu ikki brúka teir til egið endamál Vit brúka dataviðgerðar úr EU ella triðjalondum, sum hava neyðugu trygdarviðurskiftini í ordan.
Tíni rættindi
- Tú hevur til eina og hvørja tíð rætt til, at fáa upplýst hvat dáta vit viðgera um teg, hvar tað kemur frá, og hvat vit brúka tey til. Tú kanst eisini fáa upplýst, hvussu leingi vit goyma tíni persónupplýsingar, og fáa at vita, hvør fær dáta um teg, í tann mun vit víðarigeva dáta í Føroyum og uttanlands.
- Um tú biður um tað, kunnu vit upplýsa/geva tær dáta, sum vit viðgera um teg. Heimild kann tó verða avmarkað, um privatlívið hjá øðrum skal verjast, handilsloyndarmál og ólikamlig rættindi.
- Um tú heldur, at persónupplýsingar, sum vit viðgera um teg, er skeivt, hevur tú rætt til at fáa tey rættaði. Tú skalt venda tær til okkum og upplýsa okkum um, hvar feilurin er, og hvussu tað kann rættast. Vit heita á teg, at verða neyvur um tínar umbidnu rættingar, ella kann tað gerast trupult hjá okkum, og tað kann í ávísum førum føra til, at vit ikki kunnu eftirlíka tínum rættingum.
- Í summum førum, hava vit skyldu at sletta títt persónupplýsingar. Tað geldur t.d., um tú tekur eitt eventuelt samtykki aftur. Um tú heldur, at tíni dáta ikki longur eru neyðug í samband við tað endamál, sum vit heintaðu tað til, so kanst tú biðja um at fáa tað slettað. Tú kanst eisini seta teg í samband við okkum, um tú heldur, at tíni persónupplýsingar verða viðgjørd ímóti lógini ella øðrum rætsligum avtalum.
- Tú hevur rætt til at senda eina klagu til dátueftirlitið (www.dat.fo)
Dátueftirlitið
Tinganes
Postboks 300
FO-110 Tórshavn
Tlf.: (+298) 309100
Teldupostur: [email protected]
- Tú hevur rætt at nokta okkara viðgerð av tínum persónupplýsingum. Tú kanst eisini nokta, at vit víðarigeva títt dáta til marknaðarføring. Tú kanst brúka okkara upplýsingar her ovast til at senda tína klagu. Um tín klaga er heimilda, syrgja vit fyri at steðga viðgerðini av tínum persónupplýsingum.
- Tú hevur møguleika at gera brúk av dátaportabilitet, um so er at tú ynskir at tínir upplýsingar verða fluttir til ein annan dátaábyrgda ella dátaviðgera.
- Vit strika títt persónsdáta, tá tey ikki longur eru neyðug til tað endamálið, sum tey vóru samlaði til.
Tá ið tú vendir tær til okkum, við eini áheitan um at rætta ella sletta tínir persónupplýsingar, kanna vit, um tú lýkur treytirnar, og so gera vit broytingarnar ella sletta upplýsingarnar so skjótt sum gjørligt.
Tú kanst brúka tíni rættindi við at venda tær til okkum. Okkara upplýsingar sært tú ovast í skjalinum
Seinast dagført 17. mai 2021


text:
Á móttøku í ÍSF húsinum fríggjadagin var avdúkað hvør fær úrvalsstuðul í 2020.
Úrval er grunnur letur stuðul til evnaríkastu og bestu ítróttarfólkini í Føroyum, og var para-triatleturin Hávard ein av teimum ið fingu stuðul til virksemi í 2020.
Hávard fekk tillutað kr 150.000, av teimum 1.800.0000 ið Úrval hevði at ráða yvir, til roynd sína at vinna sær pláss á paralympisku leikunum í Tokyo í august mánaði í ár.
Hávard var sum vera man sera fegin um at Úrval valdi framhaldandi at stuðla virksemi hansara.
“Eftir at hava arbeitt miðvíst seinastu 3 árini uppá at vinna luttøku í paralympisku leikunum, eru nú bert 6 mánaðir eftir at gera arbeiði liðugt.
Tað er tí altavgerandi at Úrval aftur í ár velur at stuðla mær.
Tað er ein álitisváttan og eitt herðaklapp sum eg eri sera errin og fegin um.
Samstundis er tað eitt stórt trýst, tí eg vil so fegin bera Merkið inn meðan allur heimurin sær tað.
Stóra takk Úrval, fyri stuðulin”
Hetta segði ein fegin Hávard úr Danmark, har fyrireikingarnar til kappingarárið 2020 eru væl í gongd.
Ynskir tú at fylgja Hávardi, kann hetta gerast á https://www.facebook.com/vatnhamarparatri
Býtið av Úrvalsstuðlinum fyri 2020 var soleiðis:
Flogbóltssamband Føroya, kr. 200.000
U17 dreingir, kr. 100.000
U17 gentur, kr. 100.000
Føroya fimleikasamband, kr. 245.000
Rani Allanson Dalsgarð, kr. 150.000
Manslandsliðið í amboðsfimleiki, kr. 95.000
Frælsur ítróttur Føroya, kr. 130.000
Rebekka Fuglø, kr. 80.000
Kastigentur, kr. 50.000
Hondbóltssamband Føroya, kr. 300.000
U02 menn, kr. 300.000
Parasport Føroyar, kr. 150.000
Hávard Vatnhamar, kr. 150.000
Svimjisamband Føroya, kr. 569.400
Signhild Joensen, kr. 150.000
Vár E. Eidesgaard, kr. 150.000
Rókur Trygvason, kr. 122.400
Róland Toftum, kr. 97.000
Yngri úrvalssvimjarar, kr. 50.000
Sersambandið fyri súkkling og triathlon, kr. 120.000
Torkil Veyhe, kr. 120.000
Taekwondosamband Føroya, kr. 150.000
Høgni Kunoy Dávason, kr. 150.000


text:
Merkta grindin úr Havn, ið var merkt 16. juni, hevur seinastu vikuna ferðast suðureftir, burtur frá Reykjanesrygginum. Grindin hevur hildið seg á djúpum sjógvi, mitt millum Reykjanesryggin og Rockall grunnin á kósini suðureftir.
Merkta grindin úr Bø, ið var merkt 6. juni, er nú farin norður aftur í eitt øki í hellingini vestur úr Reykjanesrygginum, har grindin hevur vitjað áður. Grindin hevur hildið seg í hellingini, har dýpið er meir enn 1000 metrar.
Á kortinum niðanfyri ber til at síggja, hvar ið grindirnar vóru til ymsar tíðir, við at hyggja at litkotunum fyri dagfesting í bjálkanum høgrumegin.
Bjarni Mikkelsen ( This e-mail address is being protected from spambots. You need JavaScript enabled to view it. )


text:
Í byrjanini av 2015 vitjaði Frans Pávi Filipinirnar. Sama dagin hann kom, bleiv tann heimsumfatandi katólska veðurlagsrørlan sett av bakkastokki. Tað var eisini sama árið, at Frans pávi skrivaði sítt “encyklika, Laudato Si”, at heimsins leiðarar hittust og undirskrivaðu Parísaravtaluna.
Rørslan, sum byrjaði í Manilla í 2015, er nú kend sum Laudato Si´-rørslan: https://laudatosimovement.org/learn/our-story/ og hevur hon vaksið seg til eina veruliga heimsumfatandi rørslu. Hetta vísir, hvussu nógvir katolikkar (og onnur menniskju) veruliga eru stúrin um, hvat vit, í sokallaðu menningarlondunum, hava gjørt og halda fram við at gera, ið skaðar okkara felags heim.
Vit hava nógvar filipinar í okkara sókn, møguliga teir hava vilja, áhuga og áræði til at vísa okkum á leið, hvussu vit kunnu vísa umsorgan fyri Guds skapanarverki og fyri teimum fátøku á jørðini. Tað hevði verið fantastiskt, um vit saman kundu funnið mátar at prógva, hvussu nógv vit ynskja at ansa eftir okkara felags heimi og okkara fátækastu systrum og brøðrum runt um í heiminum. Um tú hevur onkur hugskot um, hvussu vit kunnu gera hetta saman sum ein sókn, so deilið tað endiliga við Systir Mariu ella Faðir Peter.
Lesa meira á enskum: Laudato Si´Movement – Fr. Peter (pdf)
Meira upplýsing
Pavens intentioner: henimod en bæredygtig livsstil med omtanke for miljøe
Laudato Si´Encyclical, 2015 á 16 málum (read online, download or buy)
A Joint Message for the Protection of Creation (1st. September 2021)


text:
NATA er samstarvsavtala millum ferðavinnuráðharrarnar í Grønlandi, Íslandi og Føroyum. Endamálið er at menna samstarv um felags áhugamál í ferðavinnu og at styrkja ferðamøguleikarnar og mentanarliga samskiftið millum hesi trý londini.
NATA letur tvey sløg av stuðli:
1. Ferðavinnumenning og marknaðarføring
2. Ferðastuðul
NATA er serliga áhugað í verkætlanum, ið leggja áherðslu á burðadygga ferðavinnu.
Nærri upplýsingar um stuðulsmøguleikarnar fáast við at lesa vegleiðingina, sum liggur á heimasíðuni nata.fo ella við at venda sær til NATA á nata@industry.fo. Søkt verður umvegis heimasíðuna.
Umsóknarfreistin er týsdagin 1. september 2015. Umsøkjarar fáa svar 8. oktober 2015. Stuðul kann ikki søkjast til verkætlanir og ferðir, ið eru av innan 8. oktober 2015.


text:
Nær byrjaði tú við flogbólti?
Eg byrjaði at spæla flogbólt á fyrsta sinni tá eg var 5 ára gomul. Tá búði eg í Norðskála, so mamma ella babba koyrdu meg og mítt systkinabarn til Tórshavn 1 ferð um vikuna. Men havi tó havt eini 2 ár í millum har eg ikki havi spælt flogbólt.
Hví valdi tú flogbóltin?
Frá eg var 5 ár til uml. 11 ár royndi eg ymiskar ítróttargreinar, hondbólt, fótbólt, fimleik og svimjing. Men eftir eg var við familju míni á Rhodes til oyggjaleikir í 2007 gjørdist eg heilt bitin av flogbóltinum, og eftir tað valdi eg flogbóltin fram um.
Hvørjum liðum hevur tú spælt við?
Eg havi spælt við Fleyr og 1 ár við Ikast KFUM.
Hvat fyri positión dámar tær best at spæla á vøllinum?
Tey seinastu 2 árini havi eg spælt so at siga allar positiónir. Í ár havi eg fingið ábyrgdina at verða hevarið og eg vil siga at tí positiónina dámar mær sera væl. So dámar mær best at verða hevarið. :)
Hvør er títt flogbólts idol?
Mítt flogbólts idol er mammubeiggi mín Hjalmar Joensen.
Hvat er títt besta flogóltsminni?
Eg havi havt fleiri góð flogbóltsminni. M.a tá eg var í Fraklandi við eftirskúlanum og spældi VM fyri skúlar. Vit gjørdust nr. 16 út av 32 liðum, og tað var tað besta úrslitið Danmark nakrantíð hevði fingið, og tað eri eg sera stolt at verða ein partur av.
Eisini høvdu vit ein sera góðan túr til Onglands herfyri við U17 landsliðnum, har vit vunnu á Onglandi.
Hvat er títt ringasta flogbóltminni?
Mítt ringasta flogbóltsminni var tá vit í G16 taptu steypafinaluna í móti Ternuni fyrr í ár, tað var ein sera keðiligur dagur.
Hvat eru tínir bestu eginleikar á vøllinum?
Eg haldi míni bestu eginleikar eru at eg tími sera væl at venja og at blíva betur. Eg eri heldur ikki bangin fyri at taka nýggjar avbjóðingar og eg geri alt fyri mítt lið :)
Hevur tú nøkur góð ráð til onnur, sum vilja spæla flogbólt?
Tað er bara at loypa út í tað og “Hard work beats talent”.
Álopspæl ella verjuspæl?
Heilt sikkurt álopspæl!
Hvar sært tú teg um 10 ár?
Um 10 ár spæli eg 100% enn flogbólt.
Hvør skal svara næstuferð?
Eg velja at koyra tað víðari til venjarin/hevarin hjá monnunum Romica Øster.


text:
Sterku rennararnir Rebekka Fuglø og Rúni Seloy vóru ikki at síggja, tá fyrsta umfar av TF Vetrarkappingini varð runnið Runt Agnið. Og tað var ikki vegna skaða ella manglandi huga. Sunnudagin skipaði Dansk Atletikforbund fyri fjølbroyttum og spennandi renniseminari í Odense, har bæði fyrilestrar og venjingar av ymsum slagi kundu upplivast.
Rúni og Rebekka hava verið fastir fúsir á ungdóms- A- og Oyl-landsliðnum síðani 2004. Her avmyndað á olympiska leikvøllinum í Stokkhólmi í 2008 saman við Regini Joensen, Bjørk Herup Olsen og Vár Gregersen.
FÍF gjørdi fyrr í heyst av, at vit skuldu bjóða onkrum av okkara mið- og/ella langteinarennarum á hetta seminarið. Valið fall á Rúna og Rebekku, sum bæði tvey eru ungir rennarar við bjartari framtíð. Samstundis hava bæði verið virkin sum venjarar í teirra feløgum, og kunnu tí breiða nýggja íblásturin víðari út til feløgini her heima í Føroyum.
Vit geva Rebekku og Rúna orðið:
Løberseminar 2015 er júst farið aftur um bak, og var hetta, eftir okkara tykki, eitt væleydnað tiltak. Hetta rennaraseminarið, ið varð ætlað sum íblástur til renniáhugaði og sum í ár savnaði áleið 200 fólk, fór fram á universitetinum í Odense og á tí øðrvísi og kreativa stadioninum uttanfyri universitetið.
Seminarið varð skipað á tann hátt, at fyrst var vælkomst og ein felags fyrilestur við heitinum “Løb dig sund og glad“. Fyri fyrilestrinum stóð Bente Klarlund, sum er útbúgvin lækni og undirvísir á universitetinum í Keypmannahavn. Hon granskar innan heilsu, og vísti hon, á ein sera spennandi hátt, hvussu týdningarmikil kropslig venjing er fyri heilsuna.
Eftir hetta vóru fýra ymiskar breytir at fara til, har tvær av teimum vóru fyrilestrar og tvær vóru rennivenjingar. Áðrenn vit komu, høvdu Rúni og eg valt okkum inn á hvør sína breyt, ávikavist fyrilesturin “Skadeforebyggelse og alternativ træning”, og venjingina “Inspiration til løbelege og alternativ træning”. Í fyrilestrinum “Skadeforebyggelse og alternativ træning” greiddi fysioterapeuturin Christian Neergaard frá, hvar og hvussu tað er, at skaðarnir koma hjá rennarum. Neergaard kom við ráðum um, hvussu ein skuldi gera um ein byrjaði at fáa ilt. Eisini vísti hann á, hvussu alternativ venjing kundi brúkast, til dømis at kanningar vístu, at aqua-jogging í eitt tíðarskeið uppá 4-6 vikur, kann varðveita menningina í konditiónsvenjingini eins væl sum renning.
Í venjingarpostinum “Inspiration til løbelege og alternativ træning” vóru ymisk venjingarspøl á skránni, sum bæði umfataðu samansjóðing, renning og styrkivenjing. Endamálið var at fáa venjing gjøgnum spæl – eitt gott íkast til felagsvenjingar saman við bæði børnum og vaksnum.
Orð eru óneyðug – planlegging er ikki bara hálvt arbeiði. Tað hevur alt at siga.
Eftir døðgurasteðgin kom tað, sum eg gleddi meg allarmest til, nevniliga ein felags fyrilestur við heimseliturennaranum Saru Slott Petersen og venjara hennara Mikkel Larsen. Heitið á fyrilestrinum var “Vejen til VM finalen”, og høvdu tey saman eitt spennandi upplegg, sum umfataði, at Sara greiddi frá sínari menning fram móti heimselituni, venjarin greiddi frá sínum posti sum venjari, síðani tosaði Sara um motivatión í heimselituni, og til seinast tosaði venjarin um at gera eina langtíðarætlan og at seta sær mál.
Venjarin vísti á, hvussu stór uppgáva og avbjóðing liggur í at fáa ábyrgdina av einum slíkum talenti sum Saru. Hann hevur leitað sær íblástur frá nógvum ymiskum persónum frá ymiskum støðum. Hann varpaði ljós á hvussu umráðandi tað er at seta sær mál og leggja eina ætlan, men vísti samstundis á, at tað ikki er minni umráðandi at tora at víkja frá ætlanini og tillaga venjingina til dagsformin:
“Eg god huskeregel er, at selv den bedste plan, aldrig må være for “låst”. En træners fornemmeste opgave er, først at planlægge alting så præcist som muligt, og derefter være så nærværende og have så god fingerspidsfornemmelse, at man hele tiden kan tilpasse og justere ud fra dagsform, motivation, ydre omstændigheder etc.”
Ver ikki trælur av tíni venjingarætlan vóru millum mongu góðu ráðini
Sara Slott vísti m.a. á at eingin vegur, ella máti, er heilt líka. Hvør einstakur hevur sína bakgrund og søgu fram móti heimselituni. Sara hevur frá ungum árum víst stórt talent í 400m hekkurenning, og onnur hava havt stórar forvæntningar til hennara. Hon varpaði í fyrilestrinum ljós á, at tað kann vera torført sum 15 ára gomul, at fáa at vita, at tá ein hevur livað umleið 15 ár afturat, tað er tá at tað stóra helst fer at henda, nevniliga at ein fer at toppa. Eisini vísti hon á, at tá menningin gongur rættan veg, men tó ikki í so stóran mun sum ein hevði ynskt og sett sær sum mál, kann vera torført at líta á, at ætlanin fer at halda. Hóast hennara ætlanir og mál ikki altíð hava hildið, og hon hevur verið nógv darvað av skaða, hevur Sara í ár, sum 28 ára gomul, fingið eitt ordiligt gjøgnumbrot í heimselituni. Eitt nú hevur hon sett norðurlendskt met á 400m hekk, við tíðini 53.99 sekundum, og til VM finaluna í Bejing í august, endaði hon á einum flottum 4. plássi. Næsta málið hjá henni er OL í Rio í 2016.
Í áhugaverdum fyrilestri greiddi Sara Slot Petersen frá síni leið móti tindunum
Tá felagsfyrilesturin var av, vóru fimm ymiskar breytir at fara til. Hvørki Rúni ella eg vóru sloppin framat til okkara fyrstu ynski. Rúni vildi sleppa til venjingina “Funktionell styrke for løbere” og eg ynskti at sleppa til eina venjing við Saru Slott og Mikkel Larsen, men tíverri vóru hesi fultteknaði, og skuldu vit tí til hvør sín fyrilestur. Ynskið um at sleppa til venjingarbreytina við Saru Slott og venjara hennara bleiv við at bobla innan í mær, og spurdi eg tí eitt av hjálparfólkunum, um hetta kundi lata seg gera. Tað vísti seg, at ein sum hevði teknað seg til júst hesa breytina, ikki var til staðar, og fekk eg tí loyvi til at fara í staðin. Hetta fekk adrenalinið at kóka í mær og eg gleddi meg sum eitt smábarn. Venjingin var gevandi, og var hetta góður íblástur til mína egnu venjing, tí hóast fokus varð lagt á hekkurenning, og ta koordinatión sum hartil hoyrir, so eru venjingarnar eisini góðar og styrkjandi fyri rennarar til aðrar teinar.
Rebekka slapp at venja saman við donsku heimsstjørnuni Sara Slot Petersen
Síðsta fyrilestrinum, sum var hendan dagin, stóð Niels Ørtenblad fyri. Hann granskar innanfyri vøddafysiologi og biomekanik. Heiti á fyrilestrinum var “Hvorfor bliver jeg træt, når jeg løber?”, og greiddi Ørtenblad frá teimum fysiologisku orsøkunum til, at vit føla møði, tá vit renna. Ørtenblad kom við sera nógvum góðum ráðum um venjing, kost, orkuinntak undir renning og øðrum.
Alt í alt var hetta eitt væleydnað seminar, og stuttligt var at sleppa at royna áhugaverda frælsa ítróttarvøllin í Odense.
Eftir at breyti úti breytin á Odense Atletikstadion bleiv nútímansgjørd, er Universitetsbreytin fullkomiliga kollvelt. Hon gevur nú møguleika til alskyns spennandi venjingar.


text:
Skipað endurnýtsla kring landið – sjálvandi
2021-05-31 14:12
Las í dag, at Annika Olsen, løgtingskvinna, hevur sett Helga Abrahamsen, landsstýrismanni fyrispurningar um fløskumóttøku:
1. Hevur landsstýrismaðurin nakra ætlan um at endurskoða kunngerðina nr. 54 um íløt, úrdrátt og pant frá 31. mai 2007?
2. Heldur landsstýrismaðurin, at skipanin við fløskuinnsavnan virkar fullvæl í dag, og metir hann, at hon tekur atlit at brúkarunum?
3. Tekur landsstýrismaðurin undir við at fáa eina felags móttøkuskipan fyri fløskur, og at hesar móttøkuskipanir verða skipaðar kring landið?
Fyrst av øllum: tað er kærkomið, at hetta málið verður tikið upp aftur, tí tað er ein sannroynd, at fløskumóttøkan kring landið ikki riggar nóg væl. Baksaðist sjálvur við hesum fyrr í dag, men fløskumóttøkan hjá Bónus spýtti eini 7-8 íløt út aftur.
Sostatt er ein noyddur at ”renna frá “Peri til Pól” fyri at sleppa av við fløskurnar”, sum Annika Olsen tekur til.
Fløskumóttøkan víðkast munandi
Fyrsta stig má sjálvandi vera, at allir handlar taka ímóti øllum fløskum. Hetta krevur tó, at ein felags móttøkuskipan verður gjørd, soleiðis at handlarnir ikki koma í logistiskt rasshaft av hesum.
Vit eiga tó ikki at steðga her. Nógv meiri umfatandi broytingar eiga at gerast við distributiónini av flótandi matvørum – ja, av matvørum sum heild.
Tí vil eg loyva mær at leggja trý uppskot afturat fyrispurninginum hjá Anniku Olsen. Eg sendi eisini hetta brævið beinleiðis til Helga Abrahamsen, landsstýrismann.
1) Nógv fleiri íløt áttu at komið undir pantskipan, eisini t.d. djús- og yoghurtfløskur og ymiskt annað, ið verður selt í fløskum og blikkum.
2) Pantið átti at verið eitt sindur hægri enn í dag. Tað kundi fíggjað økta logistikkin.
3) Mjólkarprodukt frá MBM og øðrum eiga framyvir at seljast í fløskum heldur enn í pakkum. Tað er eisini ein fyrimunur fyri haldbærið av mjólkarproduktunum, at til ber at skrúva propp á.
Í framtíðini kunnu vit vónandi koma til eina støðu, har eisini annar matur verður distribueraður í endurnýtsluíløtum, har vit t.d. rinda hóskandi pant fyri kjøtbakkar, ostaklokkur, makreldósir, marmeladugløs o.s.fr. Hetta liggur helst nógv ár frammi í tíðini. Týðandi er tó at seta tilgongdina í verk.
Hetta ger seg gaman í inn á framleiðslufrælsið hjá matvøruframleiðarunum, men sum samfelag eiga vit at geva teimum framleiðarum kappingarfyrimun, ið vilja vera við til at uppbyggja hollar pakkiloysnir og endurnýtsluskipanir, heldur enn at fasthalda gomlu ”brúka/blaka burtur-skipanina”.
Frá ruski til tilfeingi – ein neyðug hugburðsbroyting
At enda nakrar yvirskipaðar hugleiðingar um rusk mótvegis tilfeingi.
Vit eiga innanfyri komandi árini at koma fram til, at rusk í alsamt størri mun verður fatað sum tilfeingi.
Nógv rusk hevur virði og kann endurnýtast á ymiskan hátt. Sumt av hesum kann samskipast av almennum endurnýtsluvirkjum sum t.d. IRF, men vit eiga eisini at miða ímóti, at endurnýtsla verður ein vaksandi privat vinnugrein. Til dømis kundi ein útbygd fløskumóttøka verið skipað sum eitt privat virki, ið verandi handilsvirki seta partapening í.
Neyðugt er at hugsa burturkast sum eitt tilfeingi og ein vinnuligan møguleika heldur enn bert sum ein trupulleika, ið sleppast skal av við. Endurnýtslu- og endurvinningartankagongdin kann vera við til at skapa virðisøking og arbeiðspláss – kring alt landið!
Annars vil eg nýta høvið at vísa á, at tað longu nú henda nógv góð ting á endurnýtsluøkinum. Nógv virki og stovnar hava sett skipanir í verk, ið lofta burturkastinum og skapa virði burtur úr tí. Tað er eingin orsøk at mála eina ovdapra mynd, men heldur at royna at ala fram teir endurnýtsluspírar, ið longu er sprotnir fram. Tó eru framvegis ov nógv fólk, ið ikki hava skilt gleðiliga boðskapin við endurnýtslu, men síggja hetta sum eina hóttan. Sjálvandi krevur hetta nakrar íløgur og sjálvandi krevur ein víðkað pantskipan nakrar útreiðslur hjá húsarhaldunum. Men tú fært jú pengarnar aftur, tá vøran er brúkt.
Við umhvørviskvøðu,
Sámal Matras Kristiansen,
samfelagsfrøðingur


text:
Hávard Vatnhamar, ið fleiri helst hava hoyrt um í samband við ítróttargrein hansara para-triatlon, hevur avgjørt at saðla um, og satsa uppá maraton.
Hávard hevur sett sær fyri at gera eina roynd at koma við til Paralympisku Leikirnar í Tokyo umboðandi Føroyar, hetta skuldi ætlandi verða í triatlon, men av tí at Føroyar ikki hava altjóða limaskap í triatlon, hevur Hávard verið noyddur at kappast undir donskum flaggi, og so vónað at sleppa at skifta tjóðskap til PL.
Trupult hevur verið at fingið atgongd til kappingar, tí danir hava eisini góðar paratriatletar ið vóna at kvalifisera seg, og av tí at tað er avmarkað pláss til kappingar so hava hesir fyrsta prioritet.
Støðan við Covid-19 hevur ført við sær at mestsum allar triatlon kvalifikatiónskappingar seinasta árið eru útsettar ella avlýstar, og óvist er um til hevði borið at luttikið í nokk av kappingum til at verða styrkismettur nóg høgt at vinna kvalifisering til PL.
Tí hevur Hávard nú valt at skifta bæði tjóðskap og ítróttargrein.
Sjálvur sigur Hávard at, “tað er harmiligt at eg má skifta ítróttargrein fyri at røkka mínum máli. Eg havi havt stóra framgongd síðan mína seinastu triatlon kapping ið var í november 2019 og hevði góðar vónir at klára at klatra nóg høgt upp eftir styrkilistanum.
Tó hevur tað at eg havi kunna umskipað venjingina ímeðan steðgur hevur verið í kappingum, víst at eg eri væl við í renningini, og er hetta saman við ivanum um tjóðskapin orsøk at eg nú havi valt at satsa alt uppá maraton.”
Hóast Føroyar enn ikki hava limaskap í altjóða sambandinum fyri frælsan ítrótt, so er Parasport Føroyar limur í WPA (World para athletics) og gevur hetta beinleiðis atgongd til kappingar undir føroyskum flaggi.
Tað er vanliga ein bíðitíð á 3 ár tá man skiftir tjóðskap, men av tí at Hávard eisini skiftir ítróttargrein eru partarnir samdir um at Hávard kann skifta tjóðskap uttan bíðitíð.
Næsta stigið hjá Hávardi er at verða flokkaður í frælsum ítrótti, og síðani skal hann royna at renna eitt maraton undir kravtíðina innan 1. juni.
Vit ynskja Hávardi góða eydnu.


text:
Heiðurslønir
Mentanarvirðisløn M. A. Jacobsens verður latin á hvørjum ári av Tórshavnar býráð, fyrstu ferð í 1958.
Reglugerð fyri Mentanarvirðislønir M. A. Jacobsens
§ 1
Virðislønirnar bera navn M. A. Jacobsens.
§ 2
Virðislønirnar verða latnar á hvørjum ári av Tórshavnar býráð, sbr. §8.
§ 3
Virðislønirnar verða latnar trimum fólkum, sum hava greitt verk úr hondum, ið
verða hildin at hava bókmentaligt og mentanarligt virði.
Virðisløn verður latin fyri fagurbókmentaligt verk, fyri yrkisbókmentaligt verk, og
fyri annað mentanaravrik. Hetta seinasta er t.d. týðingar, bygdasøgur, endurminningar og
verk um myndlist ella tónlist. Tær kunnu eisini latast fólki, sum verður mett at
hava avrikað nógv fyri føroyska mentan á móðurmálinum.
§ 4
Tórshavnar Býráð ásetir virðislønarupphæddirnar.
§ 5
Skuldi okkurt árið, eftir nevndarinnar tykki, verið ov lítið avrikað, kann nevndin
gera av ikki at lata virðislønirnar, ella onkra teirra, tað árið.
§ 6
Fimmmannanevnd ætlar um og ger av hvør ella hvørji, ið virðisløn skulu fáa.
Rithøvundafelag Føroya velur ein lim í hesa nevnd, Fróðskaparsetur Føroya
(setursráðið) velur ein lim og Tórshavnar býráð velur 3 limir.
Tað hvílir á teimum býráðsvaldu nevndarlimunum at kalla saman til fundar í hesi
nevnd.
§ 7
Tað er treyt, at virðislønarverdu verkini eru skrivað á føroyskum máli. Tað
kemur fyri, at ritgerðir eftir føroyskar høvundar koma út á øðrum máli enn
føroyskum. Tær eiga at verða týddar, áðrenn tær koma til umrøðu í
virðislønarnevndini.
Virðislønir fyri fagrar bókmentir og yrkisbókmentir kunnu bert latast fyri verk,
sum eru útgivin.
§ 8
Virðislønirnar verða latnar 17. september (føðingardag M. A. Jacobsens) undir
slíkum formi, sum fimmmannanevndin fyrisetur, og skal býráðsformaðurin
vanliga handa teimum virðisløntu virðislønina saman við skrivi (frá
fimmmannanevndini) har tað er tilskilað, hvørji verk virðislønirnar eru givnar fyri,
og hvat - eftir meting nevndarinnar - gjørdi verkini virðislønarverd.
Tórshavnar býráð, tann 24. november 2005.
Barnamentanarheiðursløn Tórshavnar býráðs verður latin á hvørjum árið av Tórshavnar býráð, fyrstu ferð í 1976.
Reglugerð fyri Barnamentanarheiðursløn Tórshavnar býráðs
§1
Heiðurslønin ber navnið Barnamentanarheiðursløn Tórshavnar býráðs.
§2
Heiðurslønin verður latin á hvørjum ári av Tórshavnar býráð við teirri upphædd,
ið verður ásett av mentamálanevndini.
§3
Heiðurslønin verður latin fyri bóka- og listaverk fyri børn, sum verður hildið at
vera virðislønarvert. Heiðurslønin kann latast rithøvundum, týðarum, listafólkum
og einstaklingum.
§4
Latnar verða tvær virðislønir. Tó kann nevndin geva bert eina ella onga, um
nevndin tað árið kemur til ta niðurstøðu, at bert eitt ella onki verk er
virðislønarvert.
§5
Fimmmannanevnd ætlar um og ger av, hvør skal fáa virðislønina. Limir í
fimmmannanevndini eru: formaðurin í mentamálanevnd Tórshavnar býráðs, sum er formaður, barnabókavørðurin á Býarbókasavninum í Tórshavn,
sum eisini er skrivari í nevndini, ein limur valdur av skúlabókavørðunum við kommunalu skúlarnar í Tórshavnar kommunu og tveir limir valdir av Tórshavnar býráð.
Barnabókavørðurin kallar saman til fundar í hesi nevnd.
§6
Heiðurslønin verður latin undir slíkum formi, sum fimmmannanevndin saman við
mentamálanevndini fyrisetur. Býráðsformaðurin handar heiðurslønina saman
við heiðursbrævi, har tað er tilskilað, hvat verk heiðurslønin er givin fyri, og hvat
eftir meting nevndarinnar gjørdi verkið virðislønarvert.
Samtykt av býráðnum 25. november 2010.